Tutup semua sekolah keputusan terbaik?

KUALA LUMPUR, 11 Ramadan 1442H, Jumaat – Apakah mungkin cadangan penutupan semua sekolah buat sementara waktu ketika ini menjadi wahana pragmatik dalam mengekang peningkatan penularan COVID-19 yang kini dilihat semakin membimbangkan di institusi pendidikan?

Ini antara persoalan yang semakin hangat diperkatakan masyarakat khususnya kalangan ibu bapa mahupun golongan akademik, susulan daripada situasi semasa yang telah menyaksikan tercetusnya kluster pendidikan melibatkan guru dan pelajar sekolah sehingga menyebabkan beberapa sekolah ditutup.

Menurut Menteri Kesihatan, Datuk Seri Dr Adham Baba dalam satu laporan media, sebanyak 83 kluster COVID-19 berkaitan sektor pendidikan telah dilaporkan di seluruh negara dari 1 Januari lepas sehingga 20 April melibatkan 4,868 kes.

Data Pusat Kesiapsiagaan dan Tindakan Cepat Krisis Kebangsaan (CPRC) menunjukkan sebanyak 49 kluster atau 59.04 peratus dengan 2,617 kes masih aktif, manakala 34 kluster (40.96 peratus) dengan 2,251 kes telah diisytiharkan tamat.

Berdasarkan data tersebut yang dilihat berisiko, beberapa pihak termasuklah Majlis Permuafakatan Persatuan Ibu Bapa dan Guru Nasional (PIBGN) telah menguarkan cadangan kepada Kementerian Pendidikan (KPM), Kementerian Kesihatan Malaysia (KKM) dan Majlis Keselamatan Negara (MKN) untuk menutup semua sekolah buat sementara waktu.

“Berdasarkan respons yang kami terima, majoriti ibu bapa tidak mahu menghantar anak mereka ke sekolah ketika ini kerana bimbang dijangkiti wabak berkenaan. Kebanyakannya, mengharapkan sekolah ditutup,” kata Presiden PIBGN Prof Madya Datuk Dr Mohamad Ali Hasan ketika dihubungi Bernama.

Bagaimanapun, apakah penutupan sementara semua sekolah merupakan jalan terbaik? Apatah lagi, sekiranya penutupan sekolah ini betul-betul dilaksanakan, sudah pastilah kaedah sesi pengajaran dan pembelajaran di rumah (PdPR) menjadi tunjang pilihan utama dalam memastikan proses pembelajaran berterusan.

Keadaan ini sebenarnya agak membimbangkan golongan akademik memandangkan hasil kajian sebelum ini mendapati PdPR telah menyebabkan ramai pelajar tercicir dalam pembelajaran.

Mengulas isu penutupan sekolah ini, Pakar Psikologi Kaunseling Universiti Pertahanan Nasional Malaysia, Prof Datuk Dr Mohamed Fadzil Che Din menyifatkan cadangan tersebut bagi membendung jangkitan COVID-19 dalam kalangan guru dan pelajar, bukan satu penyelesaian terbaik buat masa ini.

Beliau berkata, cadangan beberapa pihak termasuk PIBGN berhubung perkara itu juga disifatkan terlalu awal memandangkan ia akan mewujudkan pelbagai masalah termasuklah aspek pengajaran dan pembelajaran dalam kalangan pelajar.

‘’Sebelum ini, ibu bapa yang tidak menghantar anak mereka ke sekolah adalah disebabkan mempunyai ketakutan dan kebimbangan melampau. Mereka takut sebab kurang maklumat berhubung kes itu sendiri. Adakah kes itu serius? Adakah COVID-19 ini akan mengancam nyawa dan mengganggu tumbesaran anak-anak mereka?

‘’Guru-guru pula untuk hadir ke sekolah atau tidak, bergantung kepada keadaan guru atau jawatan guru itu tersebut,’’ katanya.

Mengulas lanjut, Mohamed Fadzil berkata, sekiranya penutupan sekolah dibuat dan digantikan dengan kaedah PdPR seperti yang diterapkan sebelum ini, ia dilihat akan mewujudkan keterbatasan dalam sesi pembelajaran pelajar.

‘’Apabila belajar di rumah, pelajar ini berhadapan ibu bapa yang tiada ilmu atau kemahiran mengajar. Mereka ini terkial-kial dan cuba mengajar yang mana kesannya akan menyebabkan mereka tertekan.

“Kerana itu pengajaran secara bersemuka diutamakan kerana guru-guru yang mengajar adalah terlatih dengan pengalaman mengajar yang luas dan menjadi satu kerugian jika tidak digunakan kelebihan profesionalisme guru itu sepenuhnya,” katanya,

Kerana itu, Mohamed Fadzil berpandangan, tiada keperluan untuk menutup kesemua sekolah sekiranya jumlah mereka yang berisiko adalah rendah.

‘’Kalau kita lihat data KKM (Kementerian Kesihatan) dalam setiap 10 kelas hanya ada satu kelas yang tercemar, jadi tidak perlu nak tutup keseluruhan kelas di sekolah berkenaan.

‘’Kita juga boleh menggunakan pendekatan berkongsi sekolah. Contohnya, sekiranya sekolah A itu terjejas dan perlu ditutup untuk tujuan sanitasi, mungkin kita boleh gunakan sekolah B iaitu sekolah berhampiran untuk menumpangkan pelajar sekolah A, yang mereka ini boleh turut serta belajar,’’ katanya.

Sementara itu, Pensyarah Kanan Pusat Kepimpinan dan Polisi Pendidikan, Fakulti Pendidikan Universiti Kebangsaan Malaysia (UKM) Prof Madya Dr Azlin Norhaini Mansor berkata peningkatan kes jangkitan COVID-19 dijangka dapat dikurangkan sekiranya jumlah sekolah yang dibuka, dihadkan.

Jelasnya, pilihan paling munasabah dalam menghadkan bilangan sekolah adalah dengan menutup sekolah menengah kerana mereka boleh mengikuti PdPR secara lebih berkesan berbanding murid sekolah rendah.

Azlin Norhaini berkata, terdapat 7,780 sekolah rendah dan 2,440 sekolah menengah pada masa ini yang membabitkan anggaran 2.7 juta murid rendah dan 2 juta murid menengah.

Sekiranya PdPR dilaksanakan kembali, KPM katanya perlu menggunakan Buku Panduan PdPR 1.0 kerana ia lebih sesuai dengan jadual persekolahan secara dalam talian yang tidak terlalu membebankan guru serta membolehkan pelajar menguasai subjek yang diajar.

“Walaupun telah mendapat vaksin, belum tentu keadaan akan kembali seperti dahulu. Amalan memakai pelitup muka dan mencuci tangan serta pematuhan SOP dijangka kekal menjadi sebahagian daripada amalan hidup termasuk di sekolah,’’ katanya. – Bernama


SPRM lancar tujuh bilik gerakan sempena PRN, PRK

BANGI, 11 Muharam 1445H, Sabtu – Suruhanjaya Pencegahan Rasuah Malaysia (SPRM) hari ini melancarkan tujuh bilik gerakan sempena Pilihan Raya Negeri (PRN) dan Pilihan Raya Kecil (PRK) Parlimen Kuala Terengganu.

SPRM dalam kenyataan memaklumkan, tujuh bilik gerakan yang dilancarkan itu adalah di negeri Selangor, Negeri Sembilan, Kedah, Pulau Pinang, Terengganu dan Kelantan.

Katanya, bilik gerakan itu bertujuan memudahkan orang ramai menyalurkan maklumat dan aduan berkaitan perbuatan rasuah serta salah guna kuasa sepanjang tempoh pilihan raya.

“Kesemua bilik gerakan tersebut beroperasi 24 jam mulai hari ini hingga 12 Ogos 2023,” katanya.

“SPRM juga mengingatkan kepada semua calon dan parti politik yang bertanding agar tidak melakukan aktiviti-aktiviti yang boleh melanggar undang-undang dan peraturan pilihan raya selaras dengan Akta Suruhanjaya Pencegahan Rasuah Malaysia 2009 dan Akta Kesalahan Pilihan Raya 1954,” katanya.


Hedonisme yang kian membarah

1. BUDAYA apa yang nak diterapkan di negara ini? Dalam masa sebahagian pihak cuba menonjolkan bahawa dakwah berlaku di sana sini, di masa yang sama penganjuran konsert-konsert yang tidak bermoral ini terus berjalan.

2. Bukan setakat isu jemputan Coldplay yang kecoh beberapa bulan dahulu, tetapi konsert-konsert seumpamanya terus berjalan secara senyap-senyap dalam skala kecil atau besar.

3. Kita yang hanya bergaul dengan rakan sekerja profesional, atau hanya bergaul di kejiranan surau masjid… mungkin tidak tahu apa yang berlaku di dunia hiburan.

4. Rakan-rakan yang mengikuti perkembangan dunia hiburan tahu bahawa di sana terdapat penganjuran konsert-konsert yang pelbagai. Bahkan dulu pada 2014, kita pernah dikejutkan dengan konsert yang tidak diiklankan secara meluas, hanya diketahui setelah beberapa penonton mati.

5. Dalam tempoh 20 tahun ini boleh disenaraikan berapa banyak penganjuran sudah berlangsung. Sebahagiannya mungkin melepasi batas moral budaya kita orang Timur.

Jadi ini bukan isu siapa kerajaan, tetapi satu budaya berhibur dalam masyarakat yang tidak dibendung dengan serius. Dan semestinya ia akan bertambah buruk jika kerajaan sendiri pun jenis yang suka hiburan begini.

6. Walau apa pun yang berlaku, moga pendakwah Islam, ngo, parti politik Islam dan tokoh-tokoh kemasyaratan tidak menyerah kalah dan pasrah dengan fenomena yang berlaku. Terus mendidik masyarakat dengan nilai-nilai Islam yang murni. Rawat masalah dari akar umbinya.

Ke arah ummah fadhilah.

Wallahua’lam

Perunding Kanan Hubungan Antarabangsa ISMA
Ustaz Fauzi Asmuni


Aung San Suu Kyi dijatuhi hukuman penjara empat tahun lagi

ISTANBUL, 7 Jamadilakhir 1443H, Isnin – Pemimpin Myanmar yang digulingkan Aung San Suu Kyi pada Isnin dijatuhi hukuman penjara empat tahun lagi.

Hukuman itu diumumkan oleh mahkamah junta tentera di ibu negara Naypyitaw atas tuduhan memiliki walkie-talkie “diimport secara haram” dan melanggar sekatan kesihatan awam COVID-19, lapor Agensi Anadolu memetik sebuah laman web berita tempatan, Myanmar Now.

Ini hukuman kedua yang dikenakan mahkamah junta sejak kerajaan pimpinan Liga Demokrasi Kebangsaan (NLD) pimpinan Suu Kyi diguling dalam rampasan kuasa tentera tahun lalu.

Pemenang Hadiah Nobel itu sebelum ini dijatuhi hukuman penjara dua tahun kerana melanggar Undang-undang Eksport-Import, satu tahun kerana melanggar Undang-undang Komunikasi dan satu tahun lagi kerana “melanggar sekatan kesihatan awam COVID-19 semasa tempoh kempen pilihan raya 2020.”

Beliau akan menjalani hukuman penjara secara serentak, menurut laporan itu.

Disember lalu, Suu Kyi dijatuhi hukuman penjara empat tahun kerana melanggar sekatan kesihatan berkaitan pandemik. Hukuman beliau kemudiannya dikurangkan kepada dua tahun.

Terdapat tujuh lagi kes pertuduhan terhadap pemimpin yang digulingkan itu.

Tentera Myanmar, yang dikenali sebagai Tatmadaw, melancarkan rampasan kuasa tentera pada Februari tahun lalu dan menahan pemimpin utama parti pemerintah.

Menurut Persatuan Bantuan untuk Tahanan Politik yang berpangkalan di Myanmar, kira-kira 1,447 orang terbunuh dan hampir 8,500 penunjuk perasaan ditangkap dalam tindakan keras tentera terhadap bantahan besar-besaran dan pemberontakan menentang pemerintahan mereka. – Bernama


Pejuang selesaikan isu longgokan sampah Kampung Paya Luas

MINGGU lalu, saya telah membuat laporan mengenai isu longokan sampah di Kampung Paya Luas di mana kita difahamkan isu ini telah berlarutan sejak 2 tahun yang lalu.

Ianya mendedahkan penduduk sekitar kepada wabak penyakit, pencemaran alam sekitar dan kerosakan ekosistem.

Walaupun laporan dibuat, tiada tindakan lanjut diambil oleh pihak pemerintah. Saya tak pastilah apakah tiada duit atau terlalu sibuk buat benda lain.

Kalau bab pasang bendera dan bahan kempen, memang banyak duit. Laju sahaja semua itu dipasang. Bendera parti terjatuh, laju sahaja diperbetulkan.

Saya dan rakan-rakan merasakan ini adalah isu yang sangat kritikal dan sebenarnya mudah sahaja untuk diselesaikan. Maka, kita sewa lori dan backhoe untuk membersihkan kawasan ini dengan duit poket kami yang tidak seberapa ini.

Namun, pembersihan sebegini hanyalah penyelesaian sementara. Jika kerajaan tidak menyediakan solusi seperti penyediaan infrastruktur dan kemudahan, maka selagi itulah masalah ini masih akan berpanjangan.

Oleh itu, inilah antara sebabnya saya menawarkan diri untuk menjadi calon di sini. Iaitu untuk membawa nafas baharu kepada penyelesaian isu-isu rakyat Temerloh selain menjadi wakil pembuat polisi negara di parlimen.

Undilah saya, Aminuddin Bin Yahaya. Calon nombor 4 dengan logo Parti PEJUANG.


Kanak-kanak setahun maut akibat cuaca panas melampau di Syria

IDLIB, 11 Muharam 1445H, Sabtu – Seorang kanak-kanak perempuan berusia satu tahun meninggal dunia di kem pelarian di bandar Idlib, barat laut Syria selepas kesihatannya merosot akibat cuaca panas melampau.

Jurucakap Pertubuhan Bangsa-Bangsa Bersatu (PBB), Stephane Dujarric berkata, kanak-kanak itu dan keluarganya tinggal di dalam khemah di sebuah kem, di mana suhu mencecah sehingga 30-46 darjah Celsius.

“Rakan kongsi kami melaporkan bahawa sekurang-kurangnya 165 khemah di kem itu kekurangan penebat haba yang sesuai untuk melindungi orang ramai daripada keadaan cuaca yang melampau.

“Keadaan hidup kekal teruk. Kira-kira 800,000 orang masih tinggal di dalam khemah hari ini, selalunya dalam keadaan sesak,” katanya.

Menurut PBB, sekurang-kurangnya 1.9 juta orang pelarian tinggal di kira-kira 1,430 kem atau tapak penempatan sendiri di barat laut Syria, di mana majoritinya adalah wanita dan kanak-kanak. – Agensi


Israel serang Semenanjung Gaza tatkala ketegangan memuncak

BAITULMAQDIS, 17 Ramadan 1443H, Selasa – Pesawat perang negara pengganas Israel melancarkan serangan di Semenanjung Gaza hari ini menyasarkan apa yang dikatakan tentera sebagai tapak pembuatan senjata Pergerakan Perjuangan Islam Palestin (Hamas).

Kementerian Kesihatan Palestin mengesahkan, tiada kemalangan jiwa atau kecederaan.

Briged Ezzedine al-Qassam – cawangan bersenjata Hamas – berkata, mereka bertindak balas dengan serangan peluru berpandu.

“Pertahanan udara kami bertindak balas terhadap pesawat perang Zionis di Semenanjung Gaza dengan peluru berpandu darat ke udara tepat pada 01.35 waktu tempatan pagi Selasa,” katanya dalam satu kenyataan.

Serangan itu berlaku selepas roket yang dilancarkan dari Semenanjung Gaza yang dikepung ke selatan Israel dipintas pada Isnin.

Tiada laporan segera mengenai kematian atau kerosakan dalam serangan itu bahkan tiada kumpulan Palestin mengaku bertanggungjawab ke atas roket berkenaan, yang menurut Israel ditembak jatuh oleh pemintas Iron Dome.

Hamas memberi amaran bahawa sebarang insiden di perkarangan Masjid al-Aqsa akan menjadi ‘garis merah’ selepas tentera Israel menyerbu tapak di Baitulmaqdis Timur beberapa kali dalam beberapa hari kebelakangan ini, menahan ratusan rakyat Palestin dan menyebabkan puluhan cedera.

Palestin menegaskan Israel menceroboh al-Aqsa ketika bulan suci Ramadan.

Sebelum serangan roket, Perdana Menteri Israel, Naftali Bennett mendakwa Hamas melancarkan ‘kempen gangguan liar’ terhadap Israel. – Agensi


Wanita usia 28 tahun tembak kanak-kanak di sekolah Tennessee

NASHVILLE, 6 Ramadan 1444H, Selasa – Seorang wanita berusia 28 tahun melepaskan tembakan di sebuah sekolah Kristian swasta di ibu kota Tennessee, mengorbankan tiga kanak-kanak dan tiga kakitangan dewasa.

Tembakan berkemungkinan disebabkan motif keganasan senjata api, berlaku pada waktu pagi, tidak lama selepas kelas bermula di The Convent School, di mana kebanyakan pelajarnya adalah kanak-kanak sekolah rendah.

Jabatan Polis Metropolitan Nashville mula menerima panggilan pada jam 10:13 pagi, pegawai melaporkan mendengar tembakan dari tingkat dua bangunan itu, kata jurucakap polis, Don Aaron kepada pemberita.

Dua pegawai menembak penyerang di kawasan lobi, dan dia disahkan meninggal dunia pada jam 10:27 pagi.

Ketua Polis, John Drake kemudiannya menggambarkan suspek sebagai seorang wanita berusia 28 tahun dari kawasan Nashville dan merupakan bekas pelajar di sekolah ini.

Bagaimanapun identitinya tidak segera didedahkan kepada umum.

Tembakan besar-besaran telah menjadi perkara biasa di Amerika Syarikat sejak beberapa tahun kebelakangan ini, tetapi penyerang wanita adalah sangat luar biasa.

Hanya empat daripada 191 tembakan besar-besaran yang dikatalogkan sejak 1966 oleh The Violence Project, dilakukan oleh penyerang wanita. – Agensi


PAS diminta pilih bersama MN atau PN: MB Perak

IPOH, 13 Jamadilawal 1442H, Isnin – Menteri Besar Perak, Datuk Saarani Mohamad meminta PAS memaklumkan hala tujunya dengan jelas sama ada memilih untuk bersama Muafakat Nasional (MN) atau Perikatan Nasional (PN).

Katanya, ia bagi mengelakkan situasi seperti di Pilihan Raya Negeri (PRN) Sabah, September lalu di mana PAS tercicir daripada gabungan.

“Semasa PRN Sabah, di Sabah tidak ada MN, di Sabah hanya ada PN. Sebab itu, akhirnya kita dapati PAS tercicir. Ia barangkali mengharapkan MN, sedangkan di Sabah tak ada MN, tak ada (kerjasama) PAS dengan UMNO di Sabah.

“PAS sepatutnya pada waktu itu berunding dengan Parti Pribumi Bersatu Malaysia (Bersatu), sebab ia di dalam PN. Ada PN di Sabah.

“Kalau tak ada hala tuju jelas, takut PAS tercicir, macam yang berlaku di Sabah. Jadi, PAS kena jelaskan,” katanya.

Selain itu, Saarani berkata, penjelasan pendirian PAS juga dapat memudahkan Pengarah Pilihan Raya UMNO, Datuk Seri Tajuddin Abdul Rahman membuat perancangan bagi menghadapi Pilihan Raya Umum ke-15 (PRU15).

“Sebagai Pengarah Pilihan Raya UMNO, Tajuddin perlu tahu mana-mana kawasan yang terlibat secara langsung dalam sebarang bentuk kerjasama,” kata Saarani.

Sabtu lalu, Tajuddin yang juga Ahli Parlimen Pasir Salak berkata, PAS perlu membuat keputusan segera sama ada mahu bersama dengan MN atau PN menjelang PRU15.

Ini kerana, setakat ini, parti itu masih belum mempunyai pendirian yang jelas mengenai kerjasama mereka untuk menghadapi PRU15.


Tiada kes mutasi baharu varian Omicron XE setakat ini

IPOH, 3 Ramadan 1443H, Selasa – Malaysia tidak mencatatkan jangkitan kes mutasi baharu varian Omicron dinamakan XE, yang lebih mudah berjangkit berbanding mana-mana varian COVID-19 setakat ini, kata Menteri Kesihatan Khairy Jamaluddin.

Beliau berkata kementeriannya sedang mengikuti perkembangan dan mengkaji ciri-ciri varian itu yang dilaporkan di negara lain termasuk Thailand bagi mengenal pasti tahap kebolehjangkitan dan keseriusannya kepada pesakit.

“Varian Omicron contohnya lagi tinggi (kesnya) daripada Delta sebab itu kes meningkat tetapi keseriusannya lebih sederhana daripada Delta maka unit rawatan rapi juga tidak penuh seperti dulu.

“Jadi varian baharu ini kita kena tengok daripada negara lain sama ada kebolehjangkitan tinggi atau keseriusan yang tinggi barulah kita ambil langkah-langkah sepatutnya,” katanya pada sidang media selepas melawat Hospital Raja Permaisuri Bainun (HRPB) di sini hari ini.

Terdahulu, beliau melawat bangunan warisan berusia 138 tahun dan wad Long Covid dan Rehabilitasi yang pertama di Perak di Hospital Batu Gajah sebelum melakukan lawatan ke Makmal Kesihatan Awam Ipoh dan HRPB.

Pertubuhan Kesihatan Sedunia (WHO) dilaporkan memberi amaran mengenai satu mutasi baharu varian Omicron dinamakan XE, yang lebih mudah berjangkit berbanding mana-mana varian COVID-19.

WHO menerusi laporan terbarunya berkata varian berkenaan adalah gabungan mutasi hibrid dua versi terdahulu bagi Omicron iaitu BA.1 dan BA.2. – Bernama


Pulau Pinang lantik 4 ‘ADUN angkat’ isi kerusi DUN kosong

GEORGE TOWN, 15 Syaaban 1444H, Rabu – Pulau Pinang telah melantik Datuk Ahmad Zakiyuddin Abdul Rahman, Lee Khai Loon, Fadhlina Sidek dan Datuk Muhammad Bakhtiar Wan Chik sebagai ‘ADUN Angkat’ susulan pengosongan empat kerusi Dewan Undangan Negeri (DUN) Bertam, Seberang Jaya, Sungai Acheh dan Teluk Bahang.

Ketua Menteri Pulau Pinang, Chow Kon Yeow berkata, empat ‘ADUN Angkat’ itu dilantik berdasarkan kawasan paling hampir dengan kawasan berkenaan dalam usaha untuk menguruskan masalah yang dihadapi pengundi di kawasan DUN itu.

“Sebenarnya apabila empat ADUN (Bersatu) itu keluar Pakatan Harapan (PH) pada 2020, kami telah lantik yang baharu.

“Cuma setiap tahun kami kemas kini untuk mengambil perubahan itu sebagai pengiktirafan,” katanya kepada pemberita selepas melawat pasar Chowrasta sempena sambutan Hari Wanita Antarabangsa hari ini.

Chow yang juga Pengerusi PH Pulau Pinang berkata, tindakan melantik ‘ADUN Angkat’ yang terdiri daripada beberapa ADUN menguruskan kawasan itu bagi membolehkan rakyat dan pengundi di kawasan berkenaan tidak merasa terpinggir selain dilindungi oleh kerajaan negeri dengan peruntukan sama di kawasan masing-masing.

Beliau berkata, Ahmad Zakiyuddin yang juga Timbalan Ketua Menteri 1 Pulau Pinang merupakan wakil rakyat Pinang Tunggal akan menjaga DUN Bertam, Lee yang merupakan ADUN Machang Bubok akan menjaga Sebarang Jaya, Muhammad Bakhtiar yang juga Ahli Parlimen Balik Pulau akan menguruskan Teluk Bahang manakala Menteri Pendidikan Fadhlina yang juga Ahli Parlimen Nibong Tebal diberi tugas menjaga Sungai Acheh.

Pada Isnin, DUN Pulau Pinang meluluskan usul bagi mengisytiharkan pengosongan empat kerusi Ahli Dewan Undangan Negeri (ADUN).

Empat ADUN terlibat terdiri daripada ahli Parti Pribumi Bersatu Malaysia (Bersatu) iaitu Dr Afif Bahardin (Seberang Jaya); Zulkfili Ibrahim (Sungai Acheh); Khaliq Mehtab Mohd Ishaq (Bertam) dan Zolkifly Md Lazim (Teluk Bahang) turut diarah keluar meninggalkan sidang DUN pada sebelah tengah hari selepas usul itu diluluskan.

Speaker, Datuk Law Choo Kiang turut memaklumkan sesuatu kekosongan luar jangka kerusi DUN tidak boleh diisi memandangkan DUN akan terbubar kurang daripada dua tahun.

Untuk rekod pada 16 Disember lepas, Mahkamah Persekutuan yang diketuai Ketua Hakim Negara Tun Tengku Maimun Tuan Mat menolak permohonan empat ADUN itu untuk mendapatkan kebenaran bagi mencabar Dewan Undangan Negeri daripada meluluskan usul undang-undang anti lompat parti.-  Bernama


‘Jika tak buat inisiatif Payung Rahmah, keadaan bertambah parah’

KUALA LUMPUR, 3 Ramadan 1444H, Sabtu – Kementerian Perdagangan Dalam Negeri dan Kos Sara Hidup (KPDN) akan menjalankan kajian impak inisiatif Payung Rahmah pada Jun ini untuk melihat sejauh mana pelaksanaannya dapat bertahan lama.

Menterinya, Datuk Seri Salahuddin Ayub berkata, kajian itu akan dibuat selepas enam bulan inisiatif dilaksanakan dan hasil kajian akan dibentangkan kepada Perdana Menteri Datuk Seri Anwar Ibrahim yang juga Menteri Kewangan.

“Inisiatif ini telah berjalan selama tiga bulan, saya telah beritahu kepada kementerian apabila sudah sampai enam bulan nanti kita akan buat satu kajian impak untuk tengok dari segi kemampanan.

“Dengan ini, barulah KPDN akan laporkan hasil kajian kepada pihak kerajaan khususnya Perdana Menteri supaya dalam bajet tahun depan kita (kerajaan) dapat lihat (meneliti) tawaran, inisiatif atau pemotongan cukai yang boleh diberikan kepada pihak industri yang serius melibatkan diri dalam inisiatif ini,” katanya.

Salahuddin berkata demikian sebagai mengulas pendapat sesetengah pihak bahawa Payung Rahmah adalah inisiatif bermusim kerana peniaga sukar mengekalkan perniagaan jika menjual produk di bawah harga pasaran bagi tempoh yang lama.

Beliau ditemui pemberita pada Majlis Pelancaran Jualan Rahmah Bersama Sabella di ibu pejabat Sabella Holdings di Batu Caves hari ini.

Menurutnya setakat ini, inisiatif Jualan Rahmah yang dilaksanakan secara sukarela oleh pihak industri tanpa melibatkan perbelanjaan kerajaan, dapat menurunkan hampir 12,000 barangan keperluan seperti sabun, minyak masak, minuman, pakaian dan biskut.

“Kalau kerajaan tidak melakukan inisiatif ini keadaan akan bertambah parah. Sebab itu, KPDN tampil untuk mencari opsyen tertentu supaya apabila harga sesuatu barang naik akibat faktor cuaca dan sebagainya, kita masih dapat adakan harga Rahmah pada barangan keperluan asas lain,” kata beliau.

Mengenai cadangan kerajaan memperkenalkan inisiatif Insurans Rahmah, Salahuddin berkata setakat ini dua syarikat insurans sudah menyatakan minat untuk menawarkan pakej berkaitan iaitu Etika dan Allianz.

“Dengan Etiqa, kita telah mengadakan libat urus dan mereka menawarkan beberapa pakej Rahmah, dalam masa dua minggu lagi kita akan muktamadkan pakej itu kerana kita kena lihat dari sudut perundangan, peraturan serta kesan jangka masa pendek dan panjang daripada tawaran itu.

“Selain itu, kita perlu dapat persetujuan daripada Bank Negara dan Kementerian Kewangan, kalau sudah menepati kesemua peraturan baru pakej Insurans Rahmah dikemukakan kepada rakyat.

“Bagi syarikat Allianz pula, minggu depan kita akan adakan libat urus kerana mereka juga mahu menawarkan pakej,” katanya.  – Bernama


‘Tiada langkah proaktif, susah nak percaya PM kena ugut’

Oleh Siti Hafidah Abd Ghaffar

KUALA LUMPUR, 12 Rabiulakhir 1445H, Jumaat – Terpulang kepada rakyat untuk menilai pendedahan Perdana Menteri, Datuk Seri Anwar Ibrahim yang didakwa menerima ugutan daripada negara luar, susulan ketegasan Malaysia mempertahankan nasib rakyat Palestin.

Namun bagi Perunding Kanan Hubungan Antarabangsa ISMA, Ustaz Muhammad Fauzi Asmuni sukar untuk mempercayai kenyataan sedemikian kerana belum nampak langkah proaktif yang dilakukan Perdana Menteri berhubung isu itu.

“Mengaku kena ugut ini sesiapun boleh mengaku. Secara peribadi susah saya percaya beliau diugut. Sebab diugut ini mesti ada langkah proaktif beliau buat.

“Setakat kutuk Israel, tiada sesiapun nak marah. Tapi kalau kita hantar RM8 bilion ke Palestin itu baru ada ugutan,” katanya.

Beliau berkata demikian pada sidang media Gabungan Solidariti Pembebasan Palestin mengenai perkembangan terkini perang Palestin-Israel di Anjung Melayu, di sini pada Khamis.

Terdahulu, Anwar mendedahkan bahawa Malaysia menerima ugutan daripada pemimpin negara Eropah berhubung kelantangan Malaysia mengenai isu Palestin.

Beliau berkata, dalam hal itu, Malaysia tidak sekali-kali patah semangat dan tidak akan menghiraukan sebarang ugutan daripada mana-mana pihak agar sekatan dibuat terhadap negara ini.

Dalam perkembangan lain, Fauzi yang juga Presiden Gabungan Solidariti Pembebasan Palestin (GSPP) memaklumkan, pihaknya terbuka untuk menjalin kerjasama dengan badan kerajaan bagi menjalankan usaha memperjuangkan isu Palestin.

Beliau bagaimanapun menegaskan, kerjasama itu hanya boleh berlaku sekiranya naratif gabungan itu diutamakan.

“Kerjasama dengan mana-mana badan kerajaan kita tiada masalah tetapi kita pertegaskan naratif kita. Kita boleh menyertai apa jua kempen dengan naratif kita.

“Kita lihat usaha kerajaan ada naratif yang agak terbatas. Sekiranya kita lihat pekeliling (contohnya) Kementerian Pendidikan (KPM), kita akan melihat gerak kerja yang terbatas. Naratif itu daripada awal lagi sudah terbatas.

“Jadi bergantung kepada mereka sama ada akan memberi ruang mahupun tidak,” katanya.


Judi di tempat awam: Polis tahan 8 individu

KUALA LUMPUR, 16 Syaaban 1443H, Sabtu – Seramai lapan individu ditahan kerana disyaki terbabit dalam kegiatan perjudian di tempat awam iaitu di sebuah pusat hiburan di Batu 3, Jalan Ipoh.

Ketua Polis Daerah Sentul ACP Beh Eng Lai berkata mereka yang berusia 18 hingga 62 tahun yang ditahan dalam Op Noda dan Dadu itu terdiri daripada lima lelaki dan dua wanita tempatan serta seorang lelaki warga asing.

Beliau berkata siasatan mendapati kegiatan perjudian itu berselindung di sebalik sebuah pusat hiburan yang dipercayai beroperasi sejak dua minggu lepas dan semasa serbuan dilakukan, sembilan pelanggan lain sedang berhibur sambil minum minuman keras.

“Sembilan pengunjung pusat hiburan itu dikompaun kerana melanggar prosedur operasi standard Pelan Pemulihan Negara manakala lapan orang terdiri daripada dua penjaga, dua pekerja pusat hiburan dan empat pemain judi ditangkap,” katanya dalam kenyataan.

Beh berkata semakan rekod mendapati empat daripada mereka mempunyai rekod lampau berkaitan pelbagai kesalahan.

Katanya kesemua lapan individu itu direman untuk siasatan mengikut Seksyen 4(1) Akta Hiburan 1953 kerana tidak memiliki lesen hiburan dan Seksyen 7 (1) Akta Rumah Judi Terbuka 1953 kerana berjudi di tempat awam.


Dipecat UMNO? Hanya mampu lihat ‘rumah pusaka’ terbakar

BANGI, 14 Jamadilawal 1444H, Jumaat – “Malam Jumaat, saya bermimpi. Rumah Pusaka saya diami terbakar. Saya syak ada ‘main switch’ (suis utama) dah ‘short circuit’ (litar pintas) atau wayarnya terputus.

“Ramai penghuni rumah sudah lari meninggalkan rumah yang terbakar atau dibakar. Wallahu a’lam. Saya sayang rumah itu. Saya cuba memadam kebakaran supaya jangan lebih ramai penghuninya lari.

“Ketika api masih marak dan ramai yang terus lari meninggalkan rumah, tiba tiba saya ditarik keluar dari api yang membakar. Kini saya hanya mampu melihat kebakaran dari luar.”

Demikian luahan tersirat Ketua UMNO Bahagian Ketereh, Kelantan, Tan Sri Annuar Musa selepas dilapor dipecat dalam mesyuarat Majlis Kerja Tertinggi (MKT) UMNO yang dipengerusikan Presiden UMNO, Datuk Seri Dr Ahmad Zahid Hamidi malam tadi.

Annuar dalam perkongsian di Facebook hari ini, memberi isyarat terhadap kekecewaan itu sambil berkongsi gambar membantu kempen Barisan Nasional (BN) pada Pilihan Raya Umum ke-15 (PRU15) bagi kerusi Parlimen Padang Serai.

Menurut bekas Ahli Parlimen Ketereh itu, beliau amat sayang rumah berkenaan dan mahu ia diselamatkan.

“Walaupun saya amat sayang rumah itu, saya hanya mampu berdoa.

“Ya Allah kepada Mu aku berserah dan kepada Mu jua aku meminta pertolongan. Kau selamatkanlah ‘rumah’ yang sedang terbakar itu. Amin ya Rabb,” tulisnya.

Terdahulu, media melaporkan Annuar antara tiga pemimpin parti yang dipecat dalam mesyuarat MKT UMNO malam Jumaat.

Selain Annuar, dua lagi pemimpin akar umbi yang dikenakan tindakan sama adalah Ketua Wanita UMNO Bahagian Arau, Datuk Seri Shamsiah Yasin serta Ketua Wanita UMNO Bahagian Maran, Datin Seri Fatimah Kassim.


MTEM gesa tangguh dulu pinda Akta 342

BANGI, 1 Syaaban 1443H, Jumaat – Majlis Tindakan Ekonomi Melayu (MTEM) menggesa Kementerian Kesihatan (KKM) menangguhkan dahulu pindaan Akta 342 sehingga ia diperhalusi semula.

Pengerusi MTEM, Abdul Halim Husin berkata, pertubuhan itu secara dasarnya menyokong pelbagai inisiatif KKM, termasuklah Program Imunisasi COVID-19 Kebangsaan (PICK) Penggalak (Booster) atau lebih dikenali sebagai PICK-B untuk membendung pertambahan kes jangkitan COVID-19.

Bagaimanapun, katanya, pindaan yang ingin dibuat mungkin keterlaluan dan perlu diperhalusi semula dengan baik berikutan beberapa faktor iaitu kuasa Ketua Pengarah Kesihatan serta kadar denda yang dikenakan.

“Kuasa Ketua Pengarah akan menjadi terlalu besar dan membuka ruang penyalahgunaan kuasa pada masa hadapan yang memaksa pengasingan dibuat berdasarkan syak tanpa bukti yang jelas, dan tanpa masa yang ditetapkan, seperti Akta Keselamatan Dalam Negeri 1960 (ISA) yang telah dimansuhkan.

“Denda sebanyak RM100,000 untuk individu dan RM2 juta untuk organisasi juga agak melampau,” katanya dalam kenyataan, hari ini.

Sehubungan itu, MTEM menyokong pendirian Persatuan Pengguna Islam Malaysia (PPIM) di dalam ucapan majlis Memorandum Persefahaman antara PPIM bersama Huazong dalam Membantah Pindaan Akta 342 di Wisma Huazong, baru-baru ini.

“COVID-19 akan kekal dan kita perlu berfikir, bergerak, bekerja dan berniaga dengan pemahaman keadaan yang mengurangkan kebebasan ini tidak akan berpanjangan.

“Malah negara luar sudah pun mula mengurangkan atau membatalkan beberapa prosedur operasi standard (SOP) bagi mengekang COVID-19.

“Langkah seperti ini akan memberi motivasi dan mesej pada semua rakyat khususnya komuniti ekonomi Bumiputera untuk terus fokus memajukan diri dan keluarga pada tahun ini, sepanjang era pasca pandemik,” katanya.

Justeru, MTEM berharap KKM akan cuba melakukan sesi libat urus dalam kalangan pertubuhan bukan kerajaan (NGO), ahli politik dan aktivis rakyat sebelum pindaan ini diangkat ke Parlimen.

“Pindaan yang dibuat mestilah menepati hasrat dan kehendak pakar-pakar kesihatan tanpa menafikan juga kepentingan rakyat termasuk hak-hak mereka termaktub dalam Perlembagaan.

“Oleh itu, kita memohon Kementerian Kesihatan menangguh dahulu pindaan Akta 342, dan hendaklah diperhalusi semula apa yang perlu dipinda setelah sesi libat urus yang lebih terperinci dilakukan,” katanya.


8.6 juta saman trafik dilangsai sepanjang tempoh diskaun

DUNGUN, 27 Jamadilawal 1443H, Sabtu – Kira-kira 8.6 juta saman trafik berjaya dilangsaikan sepanjang tempoh pelaksanaan tawaran diskaun 80 peratus saman trafik sempena 100 Hari Aspirasi Keluarga Malaysia bermula 9 Disember hingga semalam.

Ketua Polis Negara, Tan Sri Acryl Sani Abdullah Sani berkata, tawaran diskaun saman yang dilaksanakan menerima sambutan tinggi daripada masyarakat.

Malah, katanya, jumlah keseluruhan saman yang diselesaikan sepanjang 2021 adalah sebanyak 12.2 juta.

“Ini menggambarkan orang ramai betul-betul mengambil peluang tawaran diskaun tersebut untuk menyelesaikan saman tertunggak mereka,” katanya seperti dilapor akhbar tempatan, hari ini.

Beliau bagaimanapun menjelaskan tidak bercadang melanjutkan tawaran diskaun berkenaan memandangkan kaunter pembayaran trafik di seluruh negara dilihat lengang sejak penghujung bulan lalu.

Dalam perkembangan lain, Acryl Sani berkata, Polis Diraja Malaysia (PDRM) selaku Pengerusi Jawatankuasa Tindak Balas Operasi Bencana berpuas hati dengan peranan yang dimainkan semua agensi berkaitan dalam pengendalian situasi banjir di seluruh negara.

Tegas beliau, kesemua pihak mengikuti Arahan No 20 Majlis Keselamatan Negara (MKN 20), termasuk di peringkat negeri.

“Berdasarkan arahan ini semua agensi akan terlibat. Maknanya semua agensi terlibat melalui konsep gotong-royong,” katanya.

Beliau berkata, peringkat kontinjen telah diadakan Mesyuarat Jawatankuasa Tindak Balas Operasi Bencana yang ketua polis negeri telah memanggil semua agensi berkaitan untuk berbincang dan memperincikan peranan mereka.

“Setakat ini, saya berpuas hati dan maklum balas yang saya terima daripada ketua-ketua polis negeri didapati persiapan dan persediaan telah dibuat.

“Kita sama-sama berdoa supaya apa yang telah dirancang berjalan dengan lancar,” katanya.


Bangladesh-China kerjasama hasilkan vaksin COVID-19

DHAKA, 3 Muharram 1443H, Khamis – Bangladesh bakal bekerjasama dengan China untuk menghasilkan vaksin COVID-19 melalui pengeluaran segera yang hanya memerlukan masa beberapa minggu.

Menteri Luar Negeri Bangladesh, AK Abdul Momen berkata, negara itu merancang menandatangani kerjasama berkenaan susulan lonjakan kes jangkitan yang membimbangkan akibat varian Delta.

Sebelum ini, wakil Kedutaan Besar China, Haulong Yan memaklumkan bahawa pengeluaran bersama vaksin di Bangladesh akan bermula tidak lama lagi.

“Kita akan segera ke Bangladesh untuk menghasilkan vaksin bersama,” kata Yan tanpa menyatakan jelas maklumat itu.

Dalam kenyataan berasingan, Kementerian Kesihatan Bangladesh turut mengesahkan bahawa 1.77 juta dos vaksin Sinopharm China telah tiba di Dhaka.

Negara itu membeli sejumlah 60 juta dos vaksin Sinopharm untuk meningkatkan usaha vaksinasi di seluruh negara yang sedang giat dijalankan.

Bangladesh memerlukan sekitar 276 juta dos vaksin untuk mencapai sasaran kerajaan memberikan imunisasi menyeluruh kepada lebih 138 juta penduduknya.

Sehingga kini, negara itu sudah memberikan suntikan vaksin sepenuhnya kepada lima juta orang, sementara 15 juta lagi selesai sekurang-kurangnya dos pertama.-  Agensi


Baitulmaqdis: Sejarah pertembungan tamadun-tamadun dunia

Bayt al-Maqdis, al-Quds, UrShalim, Yebus, Aelia atau Holy Land adalah antara nama-nama yang digunakan untuk memperihalkan kota Baitulmaqdis.

Bagi umat Islam, Baitulmaqdis adalah tanah suci ketiga selepas Makkah al-Mukarramah dan Madinah al-Munawwarah. Masjid al-Aqsa yang terletak di dalam kota Baitulmaqdis ini pula merupakan kiblat awal umat Islam sebelum ditukarkan ke arah Kaabah di Makkah al-Mukarramah.

Agama Yahudi pula menganggap Kota Baitulmaqdis sebagai tanah suci yang diberi mandat sejak zaman Nabi Musa AS lagi. Manakala agama Kristian pula percaya bahawa di kota ini adalah tapak Nabi Isa disalib dan akan kembali muncul ke atas dunia.

Baitulmaqdis semasa zaman nabi-nabi Bani Israel

Nabi Ibrahim AS mula berdakwah dengan seruan Tauhid di Baitulmaqdis sekitar 1900 SM. Baginda kemudiannya menetap di sana dan dikurniakan zuriat dan anak cucunya seperti Nabi Ismail As, Nabi Ishak AS, Nabi Yaakub AS dan Nabi Yusuf AS.

Beberapa zaman berlalu sehinggalah membawa kepada berlakunya peristiwa Bani Israel di bawah kepimpinan Nabi Musa AS meninggalkan Mesir dan menuju ke Palestin. Kemudiannya, sebahagian Bani Israel yang masih beriman masuk ke Palestin di bawah pimpinan Nabi Yusha’ bin Nun selepas tersesat di padang pasir selama 40 tahun.

Palestin kemudiannya ditadbir oleh Nabi Daud AS sekitar 1000 SM. Selepas itu, Nabi Sulaiman AS meneruskan pemerintahan. Pemerintahan oleh kedua-dua Nabi ini dianggap merupakan zaman keemasan Bani Israel di Palestin. Kewafatan Nabi Sulaiman AS pada 932 SM menjadikan kerajaan Bani Israel berpecah kepada dua kerajaan, iaitu Israel dan Judah.

Akhirnya pada penghujung abad ke-6 SM, empayar Babylon yang berpusat di Iraq menawan Baitulmaqdis. Menjelang tahun 586 SM, penguasaan Bani Israel ke atas Baitulmaqdis berakhir.

Baitulmaqdis era Empayar Rom & Parsi

Pada tahun 332 SM, Alexander The Great pula menjajah Palestin dan menerapkan unsur-unsur Hellenistik (Greek) ke Baitulmaqdis dalam bentuk seni bina, bahasa, budaya dan sistem. Penguasaan Greek bertahan sehingga tahun 63 SM. Baitulmaqdis kemudiannya diserang oleh empayar Parsi sebelum empayar Rom menawan semula kota tersebut pada tahun 37 SM.

Bangsa Yahudi kemudiannya memberontak terhadap empayar Rom pada tahun 66 M. Walaupun begitu, pada tahun 70 M, Maharaja Rom, Titus mengarahkan 60,000 orang tentera untuk menyerbu masuk ke Kota Baitulmaqdis. Pemberontakan Yahudi sekali lagi berlaku pada tahun 132 M tetapi berjaya dipatahkan selepas 3 tahun.

Maharaja Hadrian kemudiannya membina semula bandar Baitulmaqdis pada 200 M dan melarang dari sebarang penduduk Yahudi mendiami di situ. Kemudiannya, Baitulmaqdis dinamakan sebagai Aelia. Maharaja Constantine menduduki takhta Empayar Rom pada 306 M yang menyaksikan agama Kristian menjadi agama rasmi bagi empayar tersebut.

Baitulmaqdis era Nabi Muhammad Saw & Khalifah

Permulaan dakwah Nabi Muhammad SAW menyaksikan peranan Baitulmaqdis sebagai kiblat terawal bagi umat Islam pada waktu itu sehinggalah pada tahun pertama selepas Hijrah ke Madinah. Kota tersebut juga signifikan dalam peristiwa Isra’ Mikraj yang dialami oleh Nabi SAW.

Usaha terawal bagi membuka semula kota Baitulmaqdis berlaku pada era Khalifah Abu Bakr di bawah Komander Khalid al-Walid. Khalifah Umar RA berjaya membuka Baitulmaqdis pada tahun 638 M dari tangan Rom Byzantine. Umar RA telah mengembalikan semula peranan Masjid al-Aqsa yang telah dijadikan sebagai tempat pembuangan sampah oleh pemerintah sebelum itu. Beliau telah menjemput Yahudi yang sejak lama dahulu ditindas dan dihalang dari menetap di kota tersebut.

Pasca pemerintahan Khalifah ar-Rasyidin, kota Baitulmaqdis ditadbir oleh Bani Umayyah yang berpusat di Damsyik, Syria. Khalifah ‘Abd al-Malik ibn Marwan (685-705 M) kemudiannya membina semula Masjid a-Aqsa dan Kubah al-Sakhrah (Dome of the Rock) yang terletak dalam kawasan suci al-Aqsa. Kebangkitan Bani Abbasiyyah selepas itu tidak mengubah status Baitulmaqdis, sebaliknya kekal sebagai pusat ilmu, undang-undang dan kekal sebagai tapak suci umat Islam.

Baitulmaqdis era Perang Salib dan pembebasan semula oleh Salahuddin al-Ayubi

Pada tahun 1099 M, tentera Salib telah berjaya memasuki Kota Baitulmaqdis yang sedang berada di bawah pemerintahan Kesultanan Fatimiyah di Mesir. Berlaku genosid dalam tempoh 3 hari pertama pendudukan tentera Salib di mana dianggarkan hampir 70,000 penduduk kota tersebut telah dibunuh. Masjid al-Aqsa telah dijadikan sebagai markas tentera Salib, manakala Kubah al-Sakhrah dijadikan gereja.

Siri-siri Jihad bagi membebaskan Baitulmaqdis kemudiannya berjaya mengembalikan semula kota tersebut ke bawah penguasaan kaum Muslimin selepas 90 tahun di bawah tentera Salib. Kemudiannya direalisasikan apabila Salahuddin al-Ayubi menawan semula Baitulmaqdis pada tahun 1187 M. Walaupun begitu, krisis dalaman kerajaan Ayubiyyah menyaksikan berlakunya penguasaan oleh tentera Salib apabila diserahkan oleh al-Kamil, Sultan Ayyubiyah kepada mereka. Akhirnya, kota tersebut kembali ke tangan kerajaan Islam pada tahun 1229 M.

Kali terakhir Palestin berada di bawah pemerintahan kuasa Islam adalah ketika di bawah Turki Uthmaniyyah. Sejak tahun 1516, Uthmaniyyah telah menaungi Palestin yang sebelum itu berada di bawah Kerajaan Mamluk. Ancaman khusus terhadap kedaulatan Baitulmaqdis menjadikan Uthmaniyyah mentadbir kota tersebut secara langsung dari Istanbul sejak tahun 1872 M.

Baitulmaqdis era Kejatuhan Uthmaniyyah

Perang Dunia Pertama yang berlaku pada tahun 1914 menyaksikan kekalahan Uthmaniyyah yang bersekutu dengan Jerman. Tentera British yang merupakan musuh Uthmaniyyah telah berjaya merampas Palestin dan kemudiannya mendeklarasikan ‘Perjanjian Balfour’ yang akan membina negara baru bagi Yahudi di atas tanah Palestin. Baitulmaqdis secara rasminya jatuh ke tangan British pada tahun 1917.

Kesimpulan

Selepas British keluar dari Palestin, projek Zionis ke atas tanah tersebut menyaksikan siri-siri genosid ke atas umat Islam dan rakyat Palestin sehingga ke hari ini. Penguasaan kerajaan Islam selama hampir 1300 tahun sejak dibuka oleh Khalifah Umar al-Khattab telah dirobek menerusi penjajahan British dan kejatuhan Khilafah Uthmaniyyah sejak tahun 1924.

Hakikatnya, penguasaan Baitulmaqdis dari era Nabi-nabi Bani Israel seperti Nabi Daud AS dan Nabi Sulaiman AS sehinggalah pada era Khilafah Islamiah menunjukkan hakikat Tauhid sebagai asas kepada legitimasi sebenar ke atas Baitulmaqdis.

Oleh:Fahmi BahrudinKetua Jabatan Kajian, IRIS Institute

RUJUKAN


PRN Melaka: Polis sahkan PKR dikompaun RM10,000

MELAKA, 24 Rabiulawal 1443H, Ahad – Polis hari ini mengesahkan telah mengeluarkan kompaun RM10,000 kepada Parti Keadilan Rakyat (PKR) kerana mengingkari larangan Kementerian Kesihatan (KKM) dengan mengadakan ceramah bergerak.

Ketua Jabatan Siasatan Jenayah Ibu Pejabat Polis Kontinjen Melaka ACP Azlan Abu berkata, kompaun itu dikeluarkan selaras dengan peruntukan 16 P.U (A) 293 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) 2021.

“Polis telah meminta penganjur untuk memberhentikan program tersebut kerana prosedur operasi standard Fasa Empat Pelan Pemulihan Negara melarang apa-apa program berkaitan Pilihan Raya Negeri (PRN) Melaka dan apa-apa yang boleh menyebabkan kehadiran orang ramai di suatu tempat sehingga menyukarkan penjarakan fizikal dilakukan,” menurutnya dalam kenyataan hari ini.

Ketua Penerangan PKR Datuk Seri Shamsul Iskandar Md Akin, yang mengesahkan perkara itu dalam sidang media hari ini, meminta KKM dan Kementerian Dalam Negeri memperinci kaedah kempen yang boleh dilakukan sepanjang PRN Melaka.

Sebelum ini, Parti Ikatan Demokratik Malaysia (MUDA) dan Barisan Nasional (BN) turut dikompaun kerana melanggar larangan itu.

Pada 24 Okt lepas, Menteri Kesihatan Khairy Jamaluddin dipetik sebagai berkata, sebarang aktiviti, perhimpunan atau majlis sosial berkaitan pilihan raya termasuk penganjuran majlis pelancaran jentera pilihan raya tidak dibenarkan berkuat kuasa 25 Okt hingga 27 Nov ini.

Tindakan berkenaan bagi mengurangkan risiko penularan jangkitan dan peningkatan kes mendadak COVID-19. – Bernama


Ukraine perlu bantuan AS$3 ke AS$4 bilion sebulan elak kerajaan tumbang

WASHINGTON,16 Rabiulawal 1444H, Khamis – Ukraine memerlukan bantuan sebanyak AS$3 hingga AS$4 bilion sebulan bagi memastikan kerajaan tidak tumbang ketika sedang bergelut dalam peperangan dengan Russia.

Pengarah Urusan Tabung Kewangan Antarabangsa (IMF), Kristalina Georgieva berkata, anggaran awal sekitar AS$3 bilion sebulan dan bantuan berkenaan akan disalurkan bagi keperluan asas di negara itu termasuk perkhidmatan sosial, infrastruktur dan kos tenaga.

Katanya, Presiden Ukraine, Volodymyr Zelenskyy telah membuat rayuan kepada Bank Pembangunan antarabangsa meminta bantuan sebanyak AS$55 bilion untuk menampung defisit Bajet 2023 Ukraine serta membantu memulihkan semula negaranya.

“Ukraine kini telah menjadi penerima aliran wang tunai dan pembekalan senjata selain negara itu memohon untuk menyertai pakatan tentera NATO pada September lalu.

“Ukraine kini menjadi penerima pembiayaan bagi sektor ekonomi dan sebanyak AS$35 billion telah disalurkan oleh IMF dan Bank Dunia,” katanya ketika menghadiri mesyuarat tahunan IMF dan Bank Dunia, semalam.

Katanya lagi, pembiayaan berkenaan merupakan tambahan kepada puluhan bilion dolar dalam bantuan ekonomi yang disalurkan terus kepada Ukraine.

Sementara itu Setiausaha Perbendaharaan Amerika Syarikat (AS), Janet Yellen menggesa, masyarakat antarabangsa supaya terus membantu Ukraine.

AS baru-baru ini mengesahkan komitmen kepada Ukraine melalui kelulusan Kongres dan bersetuju untuk memberikan geran tambahan sebanyak AS$4.5 bilion lagi.

Ia merupakan tambahan kepada geran bernilai AS$8.5 bilion yang diberikan sekali gus menjadikan AS sebagai penyedia bantuan terbesar kepada Ukraine, buat masa ini.

Bukan sekadar itu, AS juga turut menyalurkan bantuan ketenteraan kepada Ukraine sejak pencerobohan Russia pada Februari.

“Secara keseluruhannya, AS telah memberikan lebih daripada AS$$13.5 bilion dalam bantuan keselamatan kepada Ukraine sejak pentadbiran Biden, termasuk sekitar AS$12.9 bilion sejak akhir Februari,” katanya.

Konflik semakin membara dalam tempoh beberapa minggu kebelakangan ini berikutan kejayaan serangan balas Ukraine yang merampas semula wilayah di timur laut negara itu. – Agensi


Hamas kutuk pencerobohan biadab rejim haram di Masjid al-Aqsa

BAITULMAQDIS, 15 Jamadilakhir 1443H, Selasa – Pergerakan Perjuangan Islam Palestin (Hamas) mengutuk keras tindakan rejim haram Israel yang berterusan menceroboh kawasan Masjid al-Aqsa.

Tindakan itu makin biadab selepas negara pengganas Israel meluluskan peruntukan sebanyak AS$35.4 juta bagi menaik taraf infrastuktur di sekitar al-Aqsa.

Jurucakap Hamas berkata, Tembok Buraq Masjid al-Aqsa bukan sahaja penting kepada masyarakat Palestin, bahkan seluruh umat Islam sedunia.

“Rancangan ini merupakan pencerobohan terang-terangan terhadap kawasan paling suci milik umat Islam seluruhnya” katanya.

Rejim haram Zionis didakwa mahu menggalakkan lebih banyak lawatan ke tapak berkenaan termasuk membangunkan program pendidikan, selain meneruskan projek pembangunan sedia ada.

“Masjid al-Aqsa adalah kawasan penting kepada penduduk Yahudi dan jutaan pelancong dari seluruh dunia untuk melawat kawasan ini sepanjang masa,” Kata Perdana Menteri Israel, Naftali Bennett.

Beliau mendakwa pelan lima tahun yang diluluskan tersebut akan digunakan bagi menaik taraf infrastruktur yang diperlukan di kawasan berkenaan.

Sementara itu, Barisan Popular bagi Pembebasan Palestin (PFLP) senada mengecam langkah rejim Zionis dan menyifatkan pencerobohan berterusan di Masjid al-Aqsa adalah perbuatan memprovokasi rakyat Palestin.

Malah, PFLP berpandangan, tindakan berkenaan mungkin mencetuskan intifada yang baharu.

“Isu Masjid al-Aqsa adalah sensitif kepada rakyat Palestin,” katanya. – Agensi


Perarakan LGBT: Mana pihak berkuasa, mengapa membisu?

BARU-BARU ini di Jalan TAR dan sekitar SOGO golongan ‘songsang’ telah berani berbondong-bondong keluar berarak. Namun, mereka berselindung di belakang ‘Perarakan Wanita’.

Namun, liputan dan ‘spotlight’ media dilihat lebih kepada mengangkat tuntutan dan naratif puak-puak ini.

Tuan-tuan, ini bukan berarak selindung-selindung. Tapi depan mata kita, depan mata pihak berkuasa. Tanpa segan silu pun.

Saya tahu bagaimana pihak berkuasa begitu tegas dan tidak bertolak ansur terhadap apa jua perarakan (berbeza dengan perhimpunan). Kerana saya sudah beberapa kali menganjurkan himpunan awam.

Kali ini, tidak ada pihak yang menghalang mereka. Begitu bebas mereka berarak dgn megah dan lantang. Kalau kami dulu, baru rancang sahaja sudah banyak sekatan dan kadang kala interogasi.

Nampaknya, peristiwa beberapa tahun lalu ketika PH 1.0 memerintah selama 22 bulan kini berulang kembali. Dahulu memang ada himpunan yang serupa.

Mana pemimpin Muslim kita yang mempunyai segala jenis jawatan dan kekuasaan itu?

Mana mereka yang begitu sensitif dengan kuliah agama dan khutbah tetapi tidak sensitif dengan kemungkaran besar ini?

Apakah ini yang dikatakan masyarakat Madani yang difahami oleh golongan liberalis ini? Adakah ini yang dikatakan masyarakat sivil yang bebas membuat apa sahaja?

Pemikiran apa yang nak ditanamkan kepada rakyat?

Mana pihak keselamatan yang begitu keras dan sensitif dengan perhimpunan-perhimpunan, termasuk yang melibatkan pembelaan terhadap Islam?

Apakah ini dianggap bukan satu penghinaan kepada Agama Persekutuan?

Apakah ini bukan cubaan mengganggu gugat keamanan dan kesejahteraan awam?

Apakah hanya kebetulan sahaja golongan ini keluar berbondong-bondong dari persembunyian mereka selepas ‘meletusnya’ filem Mentega Terbang?

Mana dia yang selama ini kononnya memperjuangkan Melayu dan Islam selepas mendapat ‘ghanimah-ghanimah’ GLC dan jawatan kementerian?

Fikir-fikirkanlah.

Aminuddin Yahaya
13 Mac 2023

Rujukan: https://www.malaymail.com/news/malaysia/2023/03/12/for-2023-womens-march-malaysia-calls-for-equal-pay-and-immediate-end-to-child-marriages/59240


30 terkorban dalam letupan dilancar rejim al-Assad

DAMSYIK, 22 Jamadilawal 1442H, Rabu – Lebih daripada 30 orang dilaporkan terbunuh dalam letupan berpunca daripada serangan dilakukan oleh rejim Presiden Syria, Bashar al-Assad di wilayah Daraa sejak awal Disember lalu.

Menurut Kumpulan Pemantau Hak Asasi Manusia Syria (SOHR), rejim Assad telah mengumpulkan sejumlah besar tentera, sebelum mengerahkan mereka berpecah di bangunan dan penempatan di daerah Al-Dahiyah dekat Barat Daya Daraa

Serangan dilakukan bagi memusnahkan beberapa penempatan penduduk serta menangkap suspek dikehendaki.

Terdahulu, rejim al-Assad menyeksa 98 penduduk dalam dua tahun belakangan ini yang melanggari perjanjian Daraa 2018.

Mereka menyeksa penduduk yang tinggal di Daraa serta memohon pengampunan berdasarkan perjanjian.

Penduduk yang diseksa termasuk sekitar 40 bekas tentera, yang meninggalkan pasukan ketenteraan Syria ketika perang saudara bermula.

Pada tahun 2018, Russia bersama-sama Syria menandatangani perjanjian yang membenarkan ribuan pemberontak dan orang awam ke jalan selamat di wilayah-wilayah lain yang dikuasai pemberontak, sementara mereka melancarkan serangan di Daraa – tempat kelahiran revolusi Syria.

Syria telah dilanda perang saudara sejak awal 2011 apabila rejim Assad memerangi penunjuk perasaan prodemokrasi. – Agensi


AS digesa henti guna senarai pantauan pengganas

WASHINGTON, 5 Rejab 1444H, Jumaat – Kumpulan hak asasi Islam terkemuka menggesa pentadbiran Presiden Amerika Syarikat (AS), Joe Biden menghentikan penggunaan senarai pantauan ‘pengganas’ yang telah digunakan kerajaan selama beberapa dekad.

Gesaan itu dibuat susulan selepas kebocoran besar-besaran senarai larangan terbang kerajaan AS, yang dikatakan hampir kesemua nama terdiri daripada warga Arab dan muslim.

Minggu lalu, seorang penggodam Switzerland dilaporkan mendapat akses kepada dua senarai, senarai larangan terbang dan senarai terpilih, selepas syarikat penerbangan serantau AS meninggalkan mereka pada pelayan data yang dibiarkan terdedah di internet awam.

Senarai yang berasal dari 2019 itu mengandungi kira-kira 1.5 juta nama.

Majlis Hubungan Amerika-Islam (Cair) – yang memperoleh salinan senarai itu – berkata, kandungan menunjukkan kebanyakannya mengandungi nama Islam dan Arab, membuktikan bahawa FBI menyasarkan masyarakat Islam secara tidak seimbang.

“Malah, semakan sepintas lalu senarai itu menunjukkan kedua-duanya hampir keseluruhan mengandungi nama warga Arab dan muslim.

“Kanak-kanak yang berumur 10 tahun paling ramai pada masa itu berada dalam Senarai Larangan. Seorang kanak-kanak berumur 7 tahun berada dalam Senarai penerima,” kata Justin Sadowsky, peguam perbicaraan Cair dalam satu kenyataan.

Senarai larangan terbang ialah subset kecil Pangkalan Data Saringan Pengganas kerajaan AS, yang juga dikenali sebagai senarai pantauan pengganas.

Senarai itu dikatakan mengandungi maklumat mengenal pasti ‘pengganas yang diketahui atau disyaki’.

Sementara itu, salah sebuah syarikat penerbangan mengesahkan kepada The Daily Dot, sebuah syarikat media yang berpangkalan di Texas, bahawa senarai itu adalah versi ‘senarai larangan terbang persekutuan’ dari 2019, bermakna Pangkalan Data Saringan Pengganas mungkin lebih besar daripada senarai 1.5 juta penyertaan yang telah bocor.

FBI berkata, pihaknya tidak mempunyai ulasan lanjut mengenai kebocoran itu.

Umat Islam telah lama menentang penggunaan senarai itu kerana ia melucutkan hak orang ramai untuk mengembara tanpa mengemukakan bukti jelas terhadap mereka. – Agensi


JAINJ bantu sekolah tahfiz ada kekangan dapat kelulusan

ISKANDAR PUTERI, 28 Safar 1445H, Khamis – Jabatan Agama Islam Negeri Johor (JAINJ) mengesan sebanyak 266 buah sekolah agama swasta di sekitar Johor  yang masih belum berdaftar dan diluluskan penubuhannya, Dewan Undangan Negeri (DUN) Johor hari ini diberitahu.

Pengerusi Jawatankuasa Hal Ehwal Agama Islam Negeri Johor, Mohd Fared Mohd Khalid berkata, ia membabitkan 31 buah sekolah tahfiz, 12 buah pondok agama, 10 sekolah rendah Islam dan 213 prasekolah.

“Sebagai makluman tambahan, JAINJ kini giat berusaha untuk memberi pendedahan tentang kewajipan mendaftar kepada institusi pendidikan peringkat prasekolah.

“Bagi sekolah-sekolah tahfiz yang ingin berdaftar dalam negeri Johor, sekolah itu perlu melalui beberapa proses kelulusan mengikut Kaedah-Kaedah Pengawalan Sekolah-Sekolah Agama Islam 1981,” kata beliau ketika menjawab soalan lisan Gan Peck Cheng (PH-Penggaram) pada persidangan DUN Johor hari ini.

Mohd Fared berkata, JAINJ juga akan terus memantau dan membantu sekolah tahfiz yang mempunyai kekangan dalam mendapatkan kelulusan pendaftaran daripada pelbagai pihak.

Setakat ini, terdapat 37 sekolah agama swasta merangkumi kategori sekolah tahfiz, sekolah pondok, sekolah menengah Islam dan sekolah rendah Islam dalam proses untuk mendapatkan pendaftaran penuh dan melengkapkan dokumen pendaftaran mereka, kata beliau.

Terdahulu, Gan bertanyakan bilangan sekolah-sekolah agama swasta yang tidak berdaftar dan proses pemutihan yang dilaksanakan oleh kerajaan negeri. – Bernama


Persatuan penduduk berperanan bantah jualan arak di kedai serbaneka

BANGI, 18 Ramadan 1443H, Rabu – Komuniti setempat khususnya persatuan penduduk sangat berperanan dalam membantah penjualan arak di kedai serbaneka, terutama di kawasan majoriti umat Islam.

Yang Dipertua gerakan Islam Ikatan Muslimin Malaysia (ISMA) Bangi, Ustaz Bilal Jailani berkata, persatuan penduduk boleh membuat bantahan dengan menghantar petisyen kepada pengurus premis.

Melalui langkah itu, katanya, pengurus cawangan akan menyerahkan petisyen berkenaan kepada ibu pejabat syarikat rangkaian kedai serbaneka terbabit.

“Mereka mesti akur, lalu arak perlu terus dikeluarkan dari rak jualan.

“Lihatlah betapa pentingnya peranan komuniti dalam membantah jualan arak ini. Saya sarankan semua persatuan penduduk lakukan perkara yang sama,” katanya seperti dilapor portal Berita Melayukini.

Pada masa sama, Bilal turut berkongsi surat bertarikh 17 April lalu, berhubung bantahan terhadap jualan arak di premis serbaneka, SpeedMart 2924 di Vista, Bangi.

Menerusi surat itu menyatakan, ISMA cawangan Bangi mendapat aduan awam berkenaan wujudnya jualan arak di premis berkenaan, dan mendesak penjualannya segera dihentikan.

Bilal berkata, surat itu boleh dijadikan rujukan kepada persatuan penduduk lain untuk turut sama membantah penjualan arak di kedai serbaneka.

“Ayuh selamatkan anak muda kita dari pengendalian arak. Jika premis itu ada arak, pekerjanya berisiko terlibat dengan jualan arak, pengendalian arak, pengiraan stok arak dan yang paling teruk mengejar orang yang cuba mencuri arak.

“Arak adalah bahaya besar. Ia membunuh 133 orang setahun di jalan raya, selain menyebabkan keganasan rumah tangga dan penyakit sirosis,” katanya.

Pada 5 Februari lalu, ISMA bersama Yayasan Maghfirah melancarkan kempen ‘Malaysia Sejahtera Tanpa Arak’, yang bukan hanya disasarkan kepada golongan muslim, tetapi juga untuk setiap lapisan masyarakat di negara ini.

Kempen itu turut mendapat sokongan beberapa badan bukan kerajaan (NGO) lain antaranya Pertubuhan-Pertubuhan Pembela Islam (PEMBELA), Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Alliance of Civil Society Organisation (MACSA) dan Dewan Perniagaan Melayu Malaysia (DPMM).


Tutup kilang arak: MITI perlu telus jangan ada pilih kasih

BANGI, 21 Syawal 1442H, Rabu – Kementerian Perdagangan Antarabangsa dan Industri (MITI) perlu bersikap profesional dan telus dalam memberikan kelulusan beroperasi kepada sektor-sektor kritikal tanpa ada dasar pilih kasih.

Apatah lagi, melalui persetujuan ‘belakang’ yang mendorong untuk memberikan kelulusan beroperasi kepada sektor yang tidak sepatutnya seperti kilang arak dan perjudian, kata Naib Presiden Ikatan Muslimin Malaysia (ISMA), Mohd Noor Azib Asmangi.

Beliau berkata, orang ramai khususnya umat Islam menolak sebarang kebenaran operasi kilang arak ketika fasa sekatan penuh seperti yang didakwa dalam surat tular dikeluarkan MITI, baru-baru ini.

Ini kerana, katanya, arak bukanlah termasuk dalam perkara asas yang wajar walaupun ia berada di dalam sektor makanan dan minuman.

“Dalam keadaan negara kita dilanda ujian wabak COVID-19 ini, janganlah pula mengundang kemurkaan Allah dengan membiarkan kilang arak beroperasi.

“Begitu juga dengan pusat-pusat perjudian seperti Genting Highlands seperti dilaporkan baru-baru ini,” katanya dalam kenyataan.

Sebelum ini, tular surat kebenaran MITI yang membenarkan kilang Carlsberg Brewery Malaysia Berhad meneruskan operasi di bawah Perintah Kawalan Pergerakan (PKP) penuh fasa pertama.

Bagaimanapun, Menteri Kanan (Keselamatan), Datuk Seri Ismail Sabri Yaakob memberitahu bahawa semua kilang minuman keras di seluruh negara diarah tutup serta-merta sepanjang tempoh ini.

Katanya, walaupun kilang-kilang berkenaan berasaskan makanan dan minuman, namun ia tidak termasuk dalam kategori keperluan asas.

Mengulas perkara itu, Mohd Noor Azib menyifatkan tindakan menutup operasi kilang arak sebagai wajar dan sangat dialu-alukan oleh semua pihak.

“Kepada mereka yang terjejas pekerjaan disebaban PKP 3.0 ini, kita harap mereka akan bersabar dan bertahan untuk seketika sehinggalah jangkitan wabak in dapat dibendung.

“Mudah-mudahan bantuan yang diberikan oleh kerajaan dapat sedikit sebanyak mengurangkan kesulitan mereka,” katanya.


Tun M tegaskan Malaysia milik Melayu, Bumiputera

Oleh Athirah Huda Zalhe

BANGI, 19 Zulhijjah 1444H, Sabtu – Tun Dr Mahathir Mohamad menyanggah menggelar Malaysia sebagai sebuah negara berbilang kaum kerana secara sejarah dan Perlembagaannya ia adalah milik orang Melayu serta Bumiputera di Sabah dan Sarawak.

Beliau menegaskan, imej berbilang kaum membawa makna semua kaum di negara ini seolah-olah menjadi penduduk asal yang mendirikan Malaysia.

Sedangkan katanya, orang Melayu adalah bangsa yang mendirikan negara dan membentuk pemerintahan di Tanah Melayu, namun bersetuju menerima orang asing yang sanggup berasimilasi dengan budaya, bahasa dan sistem pendidikan bangsa itu.

“Orang Melayu bersetuju terima orang asing tetapi mereka hendak jadi Melayu. Kita terima orang Arab, India, Pakistan yang datang sini lupakan bahasa, budaya mereka dan terima budaya orang Melayu, bahasa dan sekolah kita.

“Tetapi apabila datang kaum yang nak kekalkan identiti mereka dengan negara asal, jadi ada perbezaan antara penduduk tempatan yang berasal daripada Tanah Melayu atau sudah jadi Melayu, dengan penduduk yang tidak jadi orang Melayu sebaliknya dikenali sebagai pendatang daripada negara tertentu,” katanya dalam temubual eksklusif bersama TV Pertiwi.

Bekas Perdana Menteri itu berkata, Malaysia juga sama seperti negara lain yang mempunyai identiti asal penduduknya sebagai pengasas kepada negara.

“Jadi Tanah Melayu dan Sabah Sarawak dimiliki oleh orang Melayu dan Bumiputera. Jadi orang lain yang datang kemudian menjadi kaum pendatang.

“Tetapi kalau mereka bersetuju diserapkan secara menyeluruh iaitu dari segi bahasa, budaya, sekolah dan sebagainya mereka akan disamakan dengan pengasas negara.

“Tetapi kita dapati di Malaysia ini, orang yang datang kemudian mereka tidak mahu diserapkan (identiti Melayu). Mereka hendak kekalkan hubungan mereka dengan negara asal, sebab itu ada perpisahan dan kita tidak bolehlah bagi hak yang sama seperti pengasas negara,” katanya.


PICKids: Vaksin CoronaVac untuk kanak-kanak bermula esok

BANGI, 3 Syaaban 1443H, Ahad – Kementerian Kesihatan Malaysia (KKM) akan menggunakan vaksin CoronaVac terhadap kanak-kanak berusia 5 hingga 11 tahun dalam Program Imunisasi COVID-19 Kebangsaan Kanak-Kanak (PICKids) bermula esok, 7 Mac.

Timbalan Menteri Kesihatan I, Datuk Dr Noor Azmi Ghazali dalam kenyataan memaklumkan vaksin kedua bagi program PICKids itu diluluskan secara bersyarat oleh Mesyuarat Pihak Berkuasa Kawalan Dadah yang ke-370, 3 Mac lalu.

“Terkini, Mesyuarat Pihak Berkuasa Kawalan Dadah yang ke 370 pada 3 Mac yang lalu telah memberi kelulusan bersyarat penggunaan CoronaVac Suspension for Injection COVID-19 Vaccine (Vero Cell), Inactivated keluaran Sinovac Life Sciences Co. Ltd, China dan Pharmaniaga Lifescience Sdn Bhd (Malaysia), untuk kanak-kanak 5 hingga 11 tahun.

“Ini menjadikan CoronaVac sebagai vaksin kedua yang diluluskan penggunaannya untuk kanak-kanak berusia 5 hingga 11 tahun,” katanya, hari ini.

Dr Noor Azmi berkata, pemberian vaksin CoronaVac itu ditawarkan kepada kanak-kanak yang tidak boleh menerima vaksin Comirnaty atas sebab kesihatan.

Malah, ibu-bapa juga diberi pilihan sama ada ingin mendapatkan suntikan vaksin CoronaVac ataupun Corminaty dari Pfizer.

“Sehubungan dengan itu, kanak-kanak yang tidak boleh menerima vaksin Comirnaty atas sebab kesihatan akan ditawarkan vaksin CoronaVac oleh petugas kesihatan.

“Selain itu, ibu-bapa juga diberi pilihan untuk memberikan vaksin CoronaVac kepada anak mereka sekiranya mereka tidak bersetuju untuk menggunakan vaksin Comirnaty,” katanya.

Mengulas lanjut, Dr Noor Azmi berkata, vaksin CoronaVac itu hanya boleh diberi kepada kanak-kanak yang mencapai usia 5 tahun pada tarikh lahir.

“Bagi mendapatkan status vaksinasi lengkap, dua dos vaksin CoronaVac dengan selang masa 4 minggu perlu diberikan kepada kanak- kanak berumur 5-11 tahun.

“Mulai 7 Mac 2022, Kementerian Kesihatan akan mula menawarkan vaksin CoronaVac di Pusat Pemberian Vaksin yang terpilih,” katanya lagi.

Dalam pada itu, ibu-bapa disaran untuk menyemak senarai nama serta waktu operasi Pusat Pemberian Vaksin (PPV) yang menawarkan vaksin CoronaVac secara walk-in di laman web Kementerian Kesihatan dan PHCorp yang telah diumumkan sebelum ini.

Ibu-bapa yang ingin mendapatkan penjelasan lebih lanjut, ujarnya boleh berhubung dengan petugas kesihatan.

“Penawaran vaksin CoronaVac di PPV yang dikendalikan oleh KKM dan PHCorp di bawah PICKids adalah percuma.

“Namun terdapat juga klinik dan hospital swasta yang menawarkan vaksin CoronaVac kepada kanak-kanak 5 hingga 11 tahun dengan bayaran,” jelasnya lagi.

Berdasarkan data dikeluarkan dalam COVIDNOW sehingga 5 Mac, seramai 123,053 kanak-kanak berusia 12 tahun ke bawah telah dijangkiti COVID-19.


Kerajaan digesa pertingkat sistem amaran, hebahan banjir

Oleh Ainul Illia Meor Suzurudin

BANGI, 17 Jamadilawal 1443H, Rabu – Hujan luar biasa di Selangor serta beberapa negeri lain sehingga menyebabkan banjir besar sudah diramal Jabatan Meteorologi Malaysia (MetMalaysia) sejak November lagi, namun ramalan itu nampaknya tidak dipandang serius oleh kerajaan.

Kecuaian mengambil berat langkah mitigasi kini mengakibatkan ‘bala bencana’ kepada rakyat serta melibatkan kerugian harta benda dalam skala besar.

Pensyarah Kanan, Perancang Bandar dan Wilayah, Universiti Teknologi Malaysia (UTM), Dr Ak Mohd Rafiq Ak Matusin berkata, terdapat beberapa faktor yang perlu dipertingkatkan oleh kerajaan dalam mempersiapkan penduduk mendepani bencana di masa hadapan.

“Kita wajar melihat persiapan kerajaan dan komuniti dalam mendepani masalah bencana. Hakikatnya sistem yang ada sekarang ni tidak disiapkan untuk membantu penduduk bersiap siaga menghadapi banjir.

“Kerajaan perlu cakna akan pembangunan fizikal tempatan. Sudah tiba masanya kita menitikberatkan nilai pengurusan bencana alam di dalam membina atau merancang pembangunan fizikal tempatan.

“Supaya kita mampu mendepani bencana yang boleh dikatakan luar jangkaan, yang bersifat ‘unpredictable’ dan berskala besar,” katanya ketika dihubungi Ismaweb.net, hari ini.

Mengulas lanjut, beliau berkata, antara faktor utama lain yang perlu diperhatikan adalah perubahan iklim yang kini menjadi satu perkara yang semakin kompleks dan mempengaruhi skala bencana.

“Ini bukanlah sesuatu perkara yang boleh dipandang remeh kerana ia akan turut memberi kesan dalam jangka masa yang panjang,” katanya.

Pada masa sama, beliau berkata, apa yang boleh dipertingkatkan adalah aspek teknologi dalam memberi hebahan cuaca kepada penduduk.

Pertama yang perlu dipertingkatkan segera adalah sistem amaran berkaitan bencana, amat perlu diperkuatkan.

“Kita boleh contohi Jepun yang sentiasa ‘blast’ amaran cuacanya melalui siaran televisyen dan telefon bimbit rakyatnya. Ini membantu rakyatnya bersedia dan lebih peka dengan keadaan semasa.

“Kedua yang perlu dinilai kembali adalah sistem perparitan, dari segi aspek accesibility dan networking.

“Salah satu punca besar banjir berlaku adalah apabila yang dikatakan sistem perparitan tidak mampu untuk menampung kadar jumlah air semasa hujan lebat. Itu yang menyebabkan banjir tidak disangka-sangka boleh berlaku,” katanya.


Bukit St Paul: Hujah MCA seolah nafi sejarah Melayu Melaka

BANGI, 4 Zulhijjah 1441H, Ahad – Hujah MCA dalam mempertahankan pendiriannya membantah usul penukaran nama Bukit St Paul, memperlihatkan seolah-olah parti berasaskan kaum itu cuba menafikan sejarah zaman Kesultanan Melayu Melaka.

Ia apabila Naib Pengerusi MCA Kota Melaka, Datuk Ronald Gan semalam mendakwa, bantahannya terhadap usul Perbadanan Muzium Melaka (PERZIM) itu bukanlah kerana mengagungkan penjajah atau mencetuskan isu perkauman.

Ronald Gan mendakwa, tindakannya itu dibuat semata-mata untuk memelihara nama Melaka yang tersenarai sebagai Bandaraya Warisan Dunia Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO).

“Sejak dahulu lagi nama Bukit St Paul sudah digunakan. Jadi, tiada keperluan untuk mengubah sejarah yang tercipta sejak sekian lama,” katanya.

Membidas kenyataan pemimpin MCA negeri itu, Presiden Ikatan Muslimin Malaysia (ISMA), Haji Aminuddin Yahaya menyifatkan, hujah Ronald Gan bukanlah mahu mempertahankan sejarah sebaliknya sedang menafikan hak PERZIM sebagai badan berautoriti dalam bidang sejarah tempatan.

“Melihat kepada hujah-hujah mereka juga, apakah mereka cuba menafikan sejarah zaman Kesultanan Melayu Melaka?

“Apabila pimpinan utama MCA negeri (Naib Pengerusi) sendiri mengeluarkan kenyataan, nampaknya ini adalah sesuatu yang sangat serius dan penting bagi parti tersebut.

“Apa sebenarnya motif MCA? Apakah mereka tidak berbangga dengan sejarah kegemilangan Kesultanan Melayu Melaka dahulu, di mana adanya sejarah melangkaui sejarah kolonial dahulu,” katanya dalam kenyataan, hari ini.

Beliau turut mempersoalkan, apakah MCA ‘geli’ dengan nama Melayu, sedangkan menukar nama-nama tempat yang pernah diubah oleh penjajah kepada nama asal bukanlah perkara baharu.

“Atau apakah MCA rasa ini satu isu perkauman? Kamu jangan melampau kerana parti kamu boleh ‘hidup’ sampai sekarang hanya kerana mengemis ihsan undi orang Melayu melalui Barisan Nasional (BN).

“Jangan kamu rasa ‘kebal’ kerana kamu berada dalam Perikatan Nasional. Rakyat terutamanya orang Melayu yang kamu mengemis undi itu sedang memerhati kamu,” katanya.

Pada masa sama, Haji Aminuddin berharap, kerajaan negeri Melaka tidak tunduk kepada MCA dan bertegas menukar nama bukit berkenaan, kerana yakin desakan parti tersebut tidak mewakili rakyat Melaka atau Malaysia.

“Ini adalah satu ujian kepada kerajaan Melaka yang baru dibentuk.

“(MCA) jangan rasa selesa sampai jadi besar kepada sebagaimana DAP besar kepala dulu, kerana ada padahnya bakal menanti,” katanya.


Siasat dana asing diberi agensi AS kepada NGO pro-liberal

BANGI, 6 Syawal 1442H, Selasa – Kementerian Dalam Negeri (KDN) digesa menyiasat pendanaan asing kepada pertubuhan bukan kerajaan (NGO) di Malaysia.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, mungkin ramai tidak sedar bahawa agensi Amerika Syarikat (AS) iaitu National Endowment for Democracy (NED), baru-baru ini telah mengumumkan peruntukan ‘dana khas’ kepada beberapa NGO di Malaysia.

Dengan alasan untuk mempromosikan ‘pemikiran demokrasi’ dan ‘kebebasan’, NED mendanai NGO-NGO di seluruh negara ini untuk tujuan itu sejak sekian lama, dakwanya.

“… tetapi kita tahu ianya lebih dari itu,” katanya dalam satu kenyataan, hari ini.

Mengulas lanjut, beliau mendakwa, NGO-NGO yang didanai mereka biasanya adalah ‘pressure-group’ pro-liberal atau berhaluan kiri yang rapat dengan politikus-politikus tertentu.

“Di Malaysia, agensi ini juga selama ini menyalurkan dana yang banyak untuk syarikat media tertentu di Malaysia sehingga mereka menjadi media utama dan berpengaruh dalam lanskap sosial Malaysia.

“Terbaru, sejumlah lebih US$700,000 atau hampir RM3,000,000 telah disalurkan kepada NGO-NGO terpilih untuk ‘mempromosikan’ agenda-agenda tertentu seperti ‘human rights’, polisi negara, kajian dan sebagainya.

“Bagi saya, ini adalah satu bentuk campur tangan luar yang halus lebih-lebih lagi ianya melibatkan jutaan ringgit dan datangnya dari Amerika Syarikat yang kita tahu memang suka campur tangan urusan negara lain terutamanya negara-negara Islam,” dakwanya.

Sehubungan itu, Aminuddin memberi peringatan bahawa antara punca kejatuhan Empayar Uthmaniyyah juga adalah kerana wujudnya organisasi-organisasi luar yang didanai oleh kuasa-kuasa besar dan aktif berkeliaran meracuni rakyat secara halus.

“Hasilnya, sistem Khalifah Uthmaniyyah digulingkan oleh rakyatnya sendiri dan diserahkan kepada kekuasaan Barat.

“KDN diminta siasat dan pantau rapat aktiviti-aktiviti NGO-NGO ini. Jangan hanya sibuk pantau NGO-NGO Islam sahaja ya!,” katanya lagi.


Arab Saudi larang individu tak divaksin ke tempat awam bermula 1 Ogos

RIYADH, 12 Zulhijjah 1442H, Khamis – Arab Saudi melarang rakyat dan penduduk yang tidak divaksinasi daripada memasuki tempat awam, seperti pusat membeli-belah dan restoran mulai 1 Ogos, demikian umum Kementerian Perbandaran dan Luar Bandar Kerajaan.

“Siapa pun yang belum diinokulasi terhadap coronavirus tidak akan dibenarkan memasuki pusat membeli-belah, kedai runcit dan pasar,” menurut kementerian itu, semalam.

Orang ramai juga perlu menunjukkan bukti vaksin yang dibenarkan untuk masuk ke restoran, kafe, kedai gunting rambut lelaki, salon kecantikan, majlis perkahwinan dan pesta.

Awal minggu ini, Kementerian Dalam Negeri mengumumkan bahawa mulai 9 Ogos, semua warga Arab Saudi akan diminta untuk mengambil dua dos vaksin COVID-19 sebelum melakukan perjalanan ke luar negara.

Pengumuman itu dibuat susulan penyebaran varian baharu virus, keberkesanan rendah satu dos vaksin terhadap varian baharu tersebut serta berdasarkan kajian dan penyelidikan saintifik yang menunjukkan bahawa penerimaan dua dos akan melindungi komplikasi varian virus, kata Saudi Press Agency (SPA) yang memetik Kementerian Kesihatan.

Arab Saudi melaporkan sejumlah 513,284 kes COVID-19, di mana 10,799 daripadanya masih aktif. – Agensi


Wanita 45 tahun korban baharu rabies

KUCHING, 12 Syawal 1442H, Isnin – Satu lagi kes kematian akibat jangkitan rabies di Sarawak direkodkan di daerah Selangau dekat Sibu yang terletak di bahagian tengah negeri ini, kata Ketua Pengarah Kesihatan Tan Sri Dr Noor Hisham Abdullah hari ini.

Beliau berkata, mangsa  wanita berusia 45 tahun telah digigit oleh anjing peliharaannya pada tangan kiri semasa meleraikan pergaduhan antara anjing miliknya dengan anjing lain pada 9 Mac lepas.

“Kes telah mencuci luka lalu mendapatkan rawatan di Klinik Kesihatan Tepus pada hari yang sama dan rawatan luka dilakukan, suntikan anti-tetanus telah diberikan dan janji temu susulan telah diberikan,” katanya dalam satu kenyataan di sini.

Katanya,  mangsa bagaimanapun telah tercicir daripada menjalani rawatan susulan dan setelah berjaya dikesan, wanita itu telah diberikan suntikan vaksin anti-rabies dos pertama pada 29 April.

“Namun begitu, kes mengadu sakit mata, lemah badan dan kebas pada bahagian tangan kiri semasa mendapatkan suntikan dos kedua pada 2 Mei lalu dimasukkan ke wad di Hospital Sibu untuk rawatan,” katanya.

Dr Noor Hisham berkata, sampel klinikal untuk ujian pengesanan virus rabies telah diambil daripada mangsa dan dihantar ke makmal Hospital Umum Sarawak dan Universiti Malaysia Sarawak (UNIMAS).

“Keputusan sampel dilaporkan positif rabies pada 5 Mei. Dalam pada itu, keadaan pesakit semakin merosot dan kes telah meninggal dunia pada 7.13 pagi 6 Mei dengan diagnosa rabies encephalitis,” katanya.

Tambahnya, dengan kes kematian terbaharu itu telah menjadikan jumlah kematian akibat wabak rabies meningkat kepada 32 kes sejak wabak itu diisytiharkan pada Julai 2017. -Bernama


Lebih 3 juta rakyat Arab Saudi sudah terima vaksin

RIYADH, 8 Syaaban 1442H, Isnin – Lebih 3 juta rakyat Arab Saudi menerima vaksin COVID-19, membabitkan 70 peratus warganegara dan penduduk yang mendaftar untuk menerima suntikan berkenaan.

Kementerian Kesihatan memaklumkan, lebih 500 pusat inokulasi dibuka termasuk di farmasi, bagi memastikan setiap individu memiliki akses untuk mendapatkan suntikan vaksin.

Setakat ini, belum ada kesan sampingan yang serius membabitkan individu yang sudah divaksin, kata jurucakap Kementerian Kesihatan, Mohammed al-Abd al-Ali.

Beliau turut menyangkal dakwaan kononnya seorang lelaki telah meninggal dunia setelah mengalami komplikasi disebabkan suntikan vaksin.

Orang yang diberi vaksin hanya melaporkan kesan sampingan yang telah dijangka, seperti demam, sakit kepala, atau mual, katanya.

Ketika ditanya mengenai sama ada vaksin boleh mempengaruhi wanita yang ingin hamil, al-Abd al-Ali mengatakan bahawa tidak ada petunjuk bahawa vaksin mempunyai kesan terhadap rancangan untuk hamil.

Ibu yang menyusu juga layak menerima vaksin, katanya, sambil memaklumkan bahawa penyelidikan sedang dijalankan untuk menentukan sama ada vaksin selamat untuk wanita hamil dan anak kecil.

Berkenaan dengan sekatan umrah dan perjalanan, jurucakap itu mengatakan bahawa pihak berkuasa belum mengenakan sekatan kepada pelancong atau jemaah yang tidak diberi vaksin.

Namun, beliau meminta semua pihak untuk mengambil vaksin, terutama mereka yang terdedah dengan orang ramai. – Agensi


Empat ahli sindiket judi haram dikenakan POCA

KUALA LUMPUR, 29 Zulhijjah 1441H, Rabu – Empat ahli sindiket perjudian haram telah dikenakan tindakan di bawah Akta Pencegahan Jenayah (POCA) 1959 pada bulan ini, kata Ketua Polis Negara, Tan Sri Abdul Hamid Bador.

Tanpa mendedahkan butiran lanjut berhubung penahanan kesemua suspek, Abdul Hamid berkata, empat individu berkenaan ditahan di Sabah dan Sarawak.

Beliau berkata, siasatan kes berkenaan masih dijalankan terhadap suspek mengenai sindiket-sindiket yang dipercayai terlibat.

Dalam perkembangan lain, Abdul Hamid berkata, PDRM akan melakukan rombakan besar-besaran dalam tempoh terdekat, berikutan terdapat dakwaan penglibatan pegawai pasukan keselamatan itu dalam kegiatan perjudian.

“Rombakan tetap akan ada, ia baru dibincangkan dengan Suruhanjaya Pasukan Polis dan akan dibuat dalam masa terdekat,” katanya kepada Bernama selepas majlis Anugerah Perkhidmatan Cemerlang PDRM di Mes Pegawai Kanan, Bukit Aman.

Sementara itu, Pengarah Jabatan Siasatan Jenayah Bukit Aman Datuk Huzir Mohamed berkata, terdapat beberapa arahan dikeluarkan oleh Pejabat Peguam Negara (AG), yang akan dilakukan pihaknya susulan kes penyiaran dokumentari berita antarabangsa Al Jazeera, yang disiarkan Julai lepas.

“Ada tindakan perlu dibuat seperti yang diarahkan oleh pihak Timbalan Pendakwa Raya AG, yang perlu dilaksanakan,” katanya.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’, berdurasi 25 minit 50 saat, yang mengecam layanan Malaysia terhadap pendatang tanpa izin ketika Malaysia melaksanakan langkah menangani penularan COVID-19. – Bernama


Tentera Wagner semakin mara ke sempadan Poland

WARSAW, 12 Muharam 1445H, Ahad – Lebih 100 anggota tentera upahan Russia, Wagner di Belarus kini bergerak menghampiri sempadan Poland.

Perdana Menteri Poland, Mateusz Morawiecki memaklumkan, kumpulan tentera upahan itu menghampiri Suwalki Gap, kawasan strategik wilayah Poland yang terletak antara Belarus dan Kaliningrad, wilayah yang terpisah dari tanah besar.

“Situasi kini menjadi semakin bahaya dan ini sudah tentu satu langkah ke arah serangan hibrid di wilayah Poland,” katanya selepas membuat lawatan ke sebuah kilang senjata di Gliwice, di selatan Poland.

Poland yang merupakan anggota Kesatuan Eropah dan NATO itu menyuarakan kebimbangan dengan keselamatan dengan sekutu Russia di Belarus dan Ukraine.

Kebimbangan itu semakin ketara apabila tentera upahan Russia, Wagner tiba di Belarus sejak pemberontakan kumpulan itu awal musim panas lalu.

Sempadan Poland kini menjadi lokasi yang panas selepas sejumlah besar pendatang dari Timur Tengah dan Afrika datang memasuki EU dengan menyeberang ke Poland, serta Lithuania.

Kerajaan Poland mendakwa Russia dan Belarus menggunakan pendatang untuk menggugat kestabilan negaranya dan negara-negara EU yang lain. – Agensi


Pemimpin perlu hayati kesedihan, kesusahan rakyat

DALAM interaksi Rasulullah ﷺ bersama sahabat, kita akan dapati bahawa Rasulullah ﷺ adalah seorang yang cakna tentang kehidupan harian para sahabat.

Dalam sebuah hadis yang diriwayatkan oleh al-Bukhari, Rasulullah ﷺ melihat Abu Umayr berada dalam keadaan kesedihan.

2. Baginda ﷺ lantas bertanya tentang burung peliharaan Abu Umayr. Menurut Anas, Abu Umayr memiliki burung dan dia sering bermain dengan binatang peliharaannya itu.

Melihatkan kesedihan Abu Umayr, Nabi ﷺ bertanya akan perkara itu kerana Baginda ﷺ memahami perihal sahabat Baginda ﷺ.

Bayangkan andai kesedihan disebabkan kehilangan binatang peliharaan pun Rasulullah ﷺ ambil berat, apatah lagi andai kecederaan atau kematian manusia.

3. Ketika berakhirnya perang Uhud, Rasulullah ﷺ dikatakan mendekati Saidina Jabir yang kehilangan ayahnya. Ayah kepada Saidina Jabir iaitu Abdullah bin Amru telah syahid di medan Uhud. Jabir menceritakan situasi ini:

لَمَّا قُتِلَ أَبِي جَعَلْتُ أَكْشِفُ الثَّوْبَ عَنْ وَجْهِهِ أَبْكِي وَيَنْهَوْنِي عَنْهُ، وَالنَّبِيُّ صَلَّى اللَّهُ عَلَيْهِ وَسَلَّمَ لَا يَنْهَانِي

“Ketika mana terkorbannya ayahku, aku menyelak kain yang menutupi wajah ayahku dan aku menangis. Para sahabat melarangku daripada menangis sedangkan Rasulullah tidak melarangku,” (HR al-Bukhari)

4. Perhatikan bagaimana Rasulullah ﷺ menghayati kesedihan Saidina Jabir. Dibiarkan Jabir seketika yang sarat dengan emosi untuk melepaskan kesedihan yang terbuku, kemudian barulah Baginda ﷺ memenangkan dengan menyampaikan nasihat. Sungguh Baginda ﷺ menghayati kesedihan rakyat.

5. Dalam banyak situasi, Rasulullah ﷺ dilihat berusaha untuk menghayati kesusahan rakyat, membantu mereka sedaya yang termampu dan menyantuni keperluan mereka. Sifat ini adalah fitrah semulajadi yang dianugerahkan kepada Baginda ﷺ.

Perkara ini diceritakan sendiri oleh Saidatina Khadijah ketika wahyu mula-mula diturunkan. Kata Khadijah:

وَاللَّهِ مَا يُخْزِيكَ اللَّهُ أَبَدًا، إِنَّكَ لَتَصِلُ الرَّحِمَ، وَتَحْمِلُ الكَلَّ، وَتَكْسِبُ المَعْدُومَ، وَتَقْرِي الضَّيْفَ، وَتُعِينُ عَلَى نَوَائِبِ الحَقِّ

“Demi Allah, Allah tidak akan mensia-siakanmu. Sesungguhnya engkau adalah orang yang menghubungkan silaturrahim, membantu orang yang kesusahan, mengusahakan bagi yang kehilangan, menyantuni orang yang lemah, memuliakan serta membantu mereka yang menegakkan kebenaran,” (Sahih al-Bukhari, no: 3)

6. Lihatlah bagaimana Khadijah menyebutkan satu-persatu karakter Rasulullah ﷺ ketika Baginda ﷺ pulang dalam keadaan menggigil kerana pertama kali berjumpa dengan Jibril.

Inilah karakter sebenar seorang pemimpin. Sebelum diangkat menjadi pemimpin lagi mereka adalah golongan yang amat suka membantu golongan yang susah dan memerlukan.

7. Begitulah Rasulullah ﷺ sebagai seorang pemimpin yang menghayati kesedihan dan kesusahan rakyat. Janganlah pemimpin itu dilihat mempersenda atau tidak menjiwai kesedihan dan kesusahan rakyat. Jangan pula pemimpin itu sibuk berpolitik dalam keadaan rakyat mengalami kesusahan.

Semoga Allah membimbing kita.

Dr. Ahmad Sanusi Azmi


UMNO kalah PRU15 jika pengundi tolak wang sogok: Tun M

BANGI, 14 Rabiulawal 1444H, Selasa – Tun Dr Mahathir Mohamad yakin UMNO akan kalah Pilihan Raya Umum Ke-15 (PRU15) sekiranya pengundi menolak wang yang disogok daripada parti itu.

Pengerusi Penaja Gerakan Tanah Air (GTA) itu tampil menyatakan demikian susulan menjelaskan kenyataan yang telah disalah tafsir oleh Presiden UMNO, Datuk Seri Ahmad Zahid Hamidi berhubung ramalan kemenangan UMNO untuk PRU15 sebelum ini.

Ahmad Zahid mendakwa, ramalan Dr Mahathir bahawa UMNO akan menang dalam Pilihan Raya Umum ke-15 (PRU15) bukan sesuatu yang mengejutkan kerana semua pihak kawan mahupun lawan sememangnya menjangkakan sedemikian.

“Zahid kata saya kata UMNO akan menang, tetapi dia tidak teruskan apa yang menyusul kenyataan itu.

“Saya cuma kata, UMNO akan menang kerana mereka akan sogok wang kepada pengundi. Jadi, kali ini kalau pengundi menolak wang daripada UMNO, UMNO tidak akan menang,” katanya dalam video yang dimuat naik di Facebooknya, hari ini.

Dr Mahathir yakin bahawa pengundi sekarang sedar akan keburukan UMNO dan mereka tidak akan mengundi parti itu pada PRU nanti.

“Dan kenyataan saya ialah UMNO akan kalah. Saya telah tekankan bahawa perjuangan saya bukan untuk parti, tetapi untuk nasib dan masa depan orang Melayu.

“Kalau parti lari daripada dasar untuk memelihara orang Melayu, saya tak sokong. Sebab itu saya keluar daripada UMNO kerana UMNO telah menyeleweng,” katanya.


Kes Adib: Siasatan masih diteruskan, tunggu arahan Peguam Negara

KUALA LUMPUR, 12 Zulkaedah 1441H, Sabtu – Polis Diraja Malaysia menegaskan, siasatan berhubung kes kematian anggota bomba Muhammad Adib Mohd Kassim masih diteruskan dan akan memanggil semula saksi berkaitan selepas mendapat arahan daripada Jabatan Peguam Negara.

Ketua Polis Negara Tan Sri Abdul Hamid Bador berkata, sebelum ini, pihaknya telah menghantar kertas siasatan kes itu kepada Jabatan Peguam Negara, namun pihaknya diminta memperkemaskan lagi siasatan berkenaan.

“Inilah yang sedang dilakukan Jabatan Siasatan Jenayah (JSJ), sebelum ini saya dapati tindakan yang telah dijalankan begitu tersusun dan mematuhi Prosedur Operasi Standard siasatan.

“Saya beri jaminan, semua sudut kes ini akan disiasat sepenuhnya dan tidak akan menyembunyikan apa-apa fakta yang berkaitan dengannya,” katanya kepada Bernama.

Beliau berkata demikian ketika diminta mengulas cadangan Menteri Perumahan dan Kerajaan Tempatan Zuraida Kamaruddin supaya polis memanggil semula semua saksi dalam kes kematian anggota bomba itu, bagi mengheret pelaku sebenar jenayah itu ke muka pengadilan.

Abdul Hamid juga berkata, pihaknya berdepan isu teknikal dan proses memburu saksi yang menjadi antara punca kes itu mengambil masa yang lama.

“Ada maklumat diterima tidak tepat dan tidak mendalam, ia sedikit sebanyak memperlahankan tindakan polis,” katanya.

Rabu lepas, Pengarah JSJ Bukit Aman Datuk Huzir Mohamed mengesahkan pihaknya akan menyelesaikan segala tindakan dan arahan pihak pendakwa raya berhubung kes itu dalam waktu terdekat.

“Kita akan selesaikannya dalam tempoh terdekat ini dan akan berbincang semula dengan pihak peguam negara untuk tindakan seterusnya,” katanya.

Muhammad Adib, 24, yang bertugas sebagai anggota bantuan kecemasan Jabatan Bomba dan Penyelamat Subang Jaya, parah dalam rusuhan di Kuil Sri Maha Mariamman, USJ 25, Subang Jaya pada 27 Nov 2018 dan meninggal dunia di Institut Jantung Negara selepas 21 hari menerima rawatan.

Pada 27 September tahun lepas, Mahkamah Koroner Shah Alam memutuskan kematian Muhammad Adib, yang parah dalam rusuhan ketika kekecohan itu, adalah akibat perbuatan jenayah yang dilakukan lebih dua atau tiga individu tidak diketahui. -Bernama


Elak pembelian panik, bekalan makanan cukup

PUTRAJAYA, 26 Jamadilawal 1442H, Ahad – Orang ramai dinasihatkan untuk tidak melakukan pembelian panik, kerana ia boleh memberi kesan kepada kekurangan bekalan barangan keperluan, di dalam pasaran.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi dalam satu kenyataan hari ini berkata, bekalan barangan di dalam pasaran ketika ini adalah terkawal.

“Kesemua anggota penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) di seluruh negara, akan terus giat melakukan pemantauan setiap hari bagi memastikan bekalan barangan keperluan terus terjamin buat semua pengguna,” katanya.

Nanta berkata situasi pembelian panik yang dilaporkan di beberapa kawasan di negara ini mungkin berlaku, berikutan pengumuman khas yang akan dibuat Perdana Menteri Tan Sri Muhyiddin Yassin esok mengenai tindakan yang akan dilaksanakan kerajaan, berhubung situasi semasa jangkitan COVID-19.

Katanya situasi itu tidak sepatutnya berlaku, memandangkan bekalan barangan di semua sektor peruncitan adalah mencukupi dan semua premis perniagaan di peringkat pengilang, pemborong dan peruncit, masih beroperasi seperti biasa.

Nanta berkata keadaan ini berbeza ketika Perintah Kawalan Pergerakan (PKP) yang pertama kali dilaksanakan pada 18 Mac 2020, apabila kebanyakan premis perniagaan terpaksa ditutup dan memberi kesan kepada keberadaan bekalan barangan keperluan di dalam pasaran.

Katanya KPDNHEP sentiasa membuat pemantauan harian terhadap keberadaan barangan keperluan pengguna termasuk gula, minyak masak, tepung gandum, beras, roti putih, susu tepung, ayam, sayur-sayuran, telur, bawang, cecair sanitasi tangan dan pelitup muka.

“Pemantauan 12 barang keperluan ini membabitkan 2,711 peruncit terpilih daerah, 1,039 pemborong terpilih daerah dan 223 pengilang terpilih daerah yang merangkumi 222 kawasan Parlimen dan 576 Dewan Undangan Negeri,” katanya. – Bernama


Insiden bom lempar: Jurulatih cedera dalam keadaan stabil

SEREMBAN, 9 Zulhijjah 1444H, Isnin – Seorang jurulatih Tentera Udara Diraja Malaysia (TUDM) yang terbabit dalam insiden kemalangan ketika menjalani latihan menembak senjata dan bom lempar di Tapak Latihan Grenade Asas, lapang sasar Kem Syed Sirajuddin, Gemas semalam dilaporkan stabil.

TUDM dalam kenyataan hari ini memaklumkan, jurulatih di Institut Pengajian Pentadbiran dan Pengurusan (INSTAR), Pangkalan Udara Sendayan, Koperal Udara Khairuzaman Lokman, 35, itu kini sedang menerima rawatan di Hospital Segamat, Johor dan berada dalam pemantauan rapi.

Terdahulu, dalam kejadian 12.10 tengah hari itu, dua anggota turut maut iaitu penuntut INSTAR Laskar Udara I Mohd Iqmal Masdi, 22, yang disahkan meninggal dunia di tempat kejadian manakala jurulatih Koperal Udara Syuib Bidin, 33, meninggal dunia pada 5.45 petang ketika menerima rawatan akibat kecederaan parah di Hospital Segamat.

Kenyataan itu menyebut waris anggota yang terlibat telah dimaklumkan dan TUDM akan memastikan semua urusan kebajikan keluarga mangsa yang terlibat diutamakan serta urusan pengebumian disempurnakan dengan sebaik-baiknya.

“Panglima Tentera Udara Jen Tan Sri Datuk Sri Mohd Asghar Khan Goriman Khan serta pucuk pimpinan tertinggi menzahirkan rasa dukacita atas kejadian berkenaan dan merakamkan salam takziah kepada waris anggota yang meninggal dunia yang merupakan kehilangan besar kepada TUDM,” menurut kenyataan itu.

Semua waris anggota yang terlibat juga diharap bersabar, tabah dan reda menghadapi ujian yang berlaku, katanya.

Pihak TUDM turut meminta supaya semua pihak tidak menyebarkan sebarang spekulasi dan berita tidak sahih sehingga proses siasatan dijalankan oleh Polis Diraja Malaysia selesai, tambah kenyataan itu.- Bernama


Sidang Dewan Rakyat akan dilaksana ikut SOP ditetapkan

BATU PAHAT, 11 Zulkaedah 1441H, Jumaat – Persidangan Dewan Rakyat yang dijadual berlangsung pada 13 Julai depan akan dilaksanakan dalam keadaan kebiasaan baharu, dan walaupun terdapat sedikit kelonggaran diberikan, namun, ia perlu mengikut prosedur operasi standard (SOP) ditetapkan kerajaan.

Timbalan Yang Dipertua Dewan Rakyat Datuk Mohd Rashid Hasnon berkata, perkara utama yang perlu diikuti adalah jarakan sosial satu meter di antara Ahli Parlimen dan ia akan tetap dilaksanakan.

Beliau yang juga Ahli Parlimen Batu Pahat berkata, kedudukan setiap Ahli Parlimen di dalam dewan akan diperkemaskan, termasuk kedudukan mereka yang sebelum ini yang agak tidak sekata jaraknya.

“Ketika sidang sebelum ini (18 Mei lepas), ada jarak antara YB (Yang Berhormat) ini yang satu meter atau lebih, namun, pada sidang yang akan datang ini ia akan disusun dengan kiraan yang lebih tepat agar persidangan dapat berlangsung dengan lancar dan mampu memuatkan para tetamu.

“Semua Ahli YB perlu hadir pada kali ini kecuali ada alasan kukuh… pemeriksaan kesihatan pula hanya perlu dilakukan bagi mereka yang bergejala,” katanya yang ditemui pemberita pada program pemberian sumbangan kebajikan Parlimen Batu Pahat, di sini, hari ini.

Mohd Rashid berkata, persidangan Dewan Rakyat juga akan dijalankan seperti kebiasaan dengan tempoh masa bersidang akan dimulakan pada pukul 10 pagi dan akan tamat pada 5.30 petang, kecuali jika ada usul baharu.

Beliau berkata, sidang berkenaan boleh dianggap penting, yang akan lebih memfokuskan kepada usul berkaitan keselamatan negara berbanding dengan usul lain.

Sementara itu, berkaitan pemberian sumbangan hari ini, Mohd Rashid memaklumkan ia membabitkan lima penerima yang terdiri daripada golongan memerlukan, selain sumbangan turut diberikan kepada beberapa pertubuhan bukan kerajaan (NGO) dalam kawasan Parlimen Batu Pahat.

“Sumbangan RM20,000 ini turut dipanjangkan kepada beberapa orang nelayan yang terlibat dalam kejadian ribut bulan lepas sehingga mengakibatkan kerosakan kepada bot masing-masing,” katanya. -Bernama


UAE akan buka kedutaan di Tel Aviv

ABU DHABI, 2 Muharram 1442H, Jumaat – Selepas mengadakan perjanjian normalisasi dengan negara haram Israel, Emiriah Arab Bersatu (UAE) kini memutuskan untuk membuka kedutaannya di Tel Aviv.

Keputusan itu diumumkan Menteri Luarnya, Anwar Gargash pada sidang video semalam, lapor Agensi Anadolu.

“Abu Dhabi akan memiliki kedutaannya di Tel Aviv berdasarkan konsensus antarabangsa untuk penyelesaian dua negara,” katanya.

Minggu lalu, Presiden Amerika Syarikat (AS), Donald Trump mengumumkan perjanjian antara Israel dan UAE untuk menormalkan hubungan – yang didakwa mengkhianati perjuangan Palestin.

UAE adalah negara Teluk pertama dan negara Arab ketiga yang membentuk hubungan diplomatik dengan Israel selepas Mesir dan Jordan.

Walaupun ada laporan mendakwa kesepakatan itu menghentikan rancangan Israel memperluaskan penjajahan di Tebing Barat, Perdana Menteri Israel, Benjamin Netanyahu mengesahkan komitmen Tel Aviv untuk meneruskannya

Ketika ditanya mengenai pencapaian yang bakal dicapai dalam perjanjian itu, Anwar berkata: “Pencapaian paling ketara adalah dengan menghentikan perluasan penempatan di tanah Palestin, dan mengulangi komitmen UAE untuk penyelesaian dua negara,”

Sementara itu, pemimpin Yahudi, Benjamin Netanyahu bagaimanapun berkata, pihaknya tidak bersetuju untuk menangguh perluasan dan pembinaan penempatan haram di Tebing Barat yang diduduki sebagai sebahagian daripada kesepakatan perjanjian itu.

Anwar berkata, perjanjian itu memberi keuntungan dalam jangka masa panjang.

“Ekonomi kita lebih besar daripada ekonomi Israel. Israel mempunyai peluang besar di sini (di UAE),” katanya.

Beliau berkata, perjanjian itu juga membuka peluang kepada UAE untuk membeli jet pejuang F-35 dari AS.

“Permintaan pertama kami adalah enam tahun yang lalu. Dan ia dibincangkan ketika mesyuarat,” katanya sambil menambah bahawa permintaan itu tiada kaitan dengan perjanjian berkenaan. – Agensi


10 cadangan solusi pelaksanaan Dasar Pembangunan Belia di Malaysia

1. MENAMBAH elemen pembangunan spiritual/keagamaan yang holistik sebagai tunjang dasar

2. Memberikan halatuju dasar yang jelas bagi membangunkan golongan belia minoriti, terpinggir dan berisiko seperti yang didefinisikan dalam dasar

3. Meletakkan sistem penilaian mantap dan sasaran yang lebih besar, bagi menjadi 10 negara terbaik dunia mengikut raking Global Youth Development Index (YDI) pada tahun 2030

4. Menukar platform pelaksanaan dasar pembangunan belia dari menggunakan persatuan belia kepada memperkasakan sistem pendidikan, pengajian tinggi dan kesatuan sekerja di Malaysia

4. Gubal Akta Pertubuhan Belia dan Pembangunan Belia 2019 (Akta 668) dan memperkukuhkan elemen pembangunan belia di dalamnya. Tambahbaik juga Akta Pertubuhan 1966 bagi meletakkan elemen pembangunan belia dalam NGO dan parti politik

5. Meletakkan dasar dan perlaksanaan dasar pembangunan belia utama di bawah bidang kuasa Kementerian Pendidikan (pelajar sekolah), Kementerian Pengajian Tinggi (pelajar IPT) dan Kementerian Sumber Manusia (pekerja belia dan lain-lain). Rombak KBS menjadi Kementerian Sukan dan fokus kepada pembangunan sukan negara semata-mata

6. Merangka akta bagi menghadkan umur maksimum (bersara wajib) bagi Ahli Parlimen dan ADUN kepada 70 atau 75 tahun

7. Merangka akta bagi meletakkan sekurang-kurangnya 20% kerusi wajib bagi belia dalam Parlimen, barisan kabinet, DUN, exco negeri dan pihak berkuasa tempatan (PBT)

8. Menggubal kurikulum sekolah dan IPT bagi memperkasakan pendidikan islam/moral, kenegaraan, jatidiri dan literasi politik dalam erti kata yang sebenar

9. Kempen besar-besaran oleh kerajaan kepada belia yang pertama kali mengundi menggunakan media sosial secara santai tapi berkesan menggunakan duta yang terdiri daripada ahli sukan bertaraf dunia, tokoh anak muda, ulama’ dan selebriti

10. Menguatkuasakan sistem pendaftaran pengundi automatik dan sistem e-voting (mengundi secara dalam talian)

Ir Muhammad Lukman Al Hakim Muhammad
Ahli Jawatankuasa Pusat ISMA


Suspek kes bunuh Siti Nur Surya direman 7 hari

MARANG, 17 Rabiulawal 1442H, Selasa – Seorang pelajar perempuan tingkatan enam yang disyaki terlibat dalam kes bunuh Siti Nur Surya Ismail yang mayatnya ditemukan dengan kesan tetakan pada badan manakala tangan kirinya putus dalam kejadian di Lubuk Batu, Terlemong, Ahad lepas, ditahan reman tujuh hari.

Majisret Engku Nurul Ain Engku Muda hari ini membenarkan pelajar berusia 19 tahun, yang merupakan rakan sekolah mangsa sehingga tingkatan lima itu direman bermula hari ini bagi membolehkan polis menjalankan siasatan mengikut Seksyen 302 Kanun Keseksaan.

Suspek yang memakai baju lokap berwarna ungu, tiba di perkarangan mahkamah pada pukul 10.10 pagi, kelihatan sugul dan menggigil, seolah-olah menahan sebak, selain panik apabila dihampiri ramai jurugambar.

Pelajar berkenaan ditahan di Balai Polis Telemong pada pukul 8.15 pagi semalam ketika tampil bersama ibunya untuk memberi keterangan bagi membantu siasatan.

Dalam kejadian Ahad lepas, Siti Nur Surya, 19, yang menjaga ibunya yang terlantar akibat sakit kanser otak tahap tiga, ditemukan dalam keadaan tertiarap di ruang tamu rumahnya.

Mayat mangsa ditemukan adik perempuannya yang berusia 15 tahun semasa pulang dari sekolah kira-kira 2.30 petang. – Bernama


Pendekatan PKPB sebelum keadaan lebih parah: PM

KUALA LUMPUR, 21 Rabiulawal 1442H, Sabtu – Perintah Kawalan Pergerakan Bersyarat (PKPB) yang dilaksanakan di semua negeri di Semenanjung kecuali Perlis, Kelantan dan Pahang bermula 9 Nov sehingga 6 Dis ini diputuskan, kerana pendekatan lebih tegas dan berani mesti diambil sebelum keadaan menjadi lebih parah.

Perdana Menteri Tan Sri Muhyiddin Yassin berkata peningkatan bilangan kes baharu jangkitan COVID-19 telah mendatangkan kebimbangan serta keresahan dalam kalangan rakyat dan negara tidak lagi boleh terus kekal di dalam situasi Perintah Kawalan Pergerakan Pemulihan (PKPP).

“Sehubungan itu, Sidang Khas Majlis Keselamatan Negara (MKN) telah memutuskan supaya Perintah Kawalan Pergerakan Bersyarat (PKPB), dilaksanakan di semua negeri di Semenanjung kecuali Perlis, Kelantan dan Pahang.

“Selain PKPB ini, Perintah Kawalan Pergerakan Diperketatkan (PKPD) akan dilaksanakan di lokaliti tertentu, yang mencatatkan kes positif COVID-19 yang tinggi,” katanya dalam catatan di laman Facebooknya, hari ini.

Muhyiddin berkata sekatan perjalanan merentas negeri juga akan dilaksanakan, bagi mengurangkan pergerakan orang ramai dan aktiviti sosial sekali gus memutuskan rantaian jangkitan COVID-19.

Sementara itu, beliau berkata Kerajaan Negeri Sarawak turut membuat pembentangan tentang Pelan Persiapan COVID-19 bagi negeri itu, dalam Sidang Khas MKN.

Menerusi pembentangan itu, Muhyiddin berkata kerajaan negeri Sarawak telah membuat permohonan bagi menambah bilangan katil di unit rawatan rapi (ICU), dan meningkatkan kapasiti makmal ujian saringan pengesanan COVID-19 di tujuh hospital kerajaan di negeri tersebut.

Perdana Menteri turut meminta supaya kerajaan negeri berkenaan mengadakan perbincangan lanjut bersama Kementerian Kesihatan (KKM), bagi meneliti keperluan-keperluan itu dan diberikan pertimbangan sewajarnya.

Beliau turut berharap kesemua pendekatan yang diputuskan ini, akan membantu menurunkan kes-kes baharu jangkitan COVID-19 ke tahap paling rendah, bagi menjamin keselamatan dan kelangsungan hidup rakyat. – Bernama


Malaysia kecewa junta tak iktiraf Utusan Khas ke Myanmar

KUALA LUMPUR, 6 Syawal 1443H, Sabtu – Malaysia menyuarakan kekecewaan dengan tindakan junta Myanmar tidak mengiktiraf Dr Noeleen Heyzer, Utusan Khas Setiausaha Agung Pertubuhan Bangsa-Bangsa Bersatu (UNSG) di Myanmar.

Menteri Luar, Datuk Seri Saifuddin Abdullah berkata, disebabkan itu Noeleen tidak diundang ke mesyuarat perundingan ASEAN mengenai bantuan kemanusiaan kepada Myanmar di Phnom Penh, Kemboja pada Jumaat.

Malaysia bimbang dengan langkah terbaru Myanmar itu akan mengugat kelancaran proses Konsensus Lima Perkara (5PC) ASEAN dalam mencari penyelesaian kepada kebuntuan politik di negara itu.

“Semalam dalam mesyuarat konsultasi ASEAN mengenai bantuan kemanusiaan ke Myanmar, semua wakil negara ASEAN hadir tetapi Noeleen tidak diundang ke mesyuarat itu kerana beliau tidak diiktiraf junta Myanmar.

“Ini adalah satu lagi contoh, nampaknya, Myanmar tidak beri kerjasama sebaiknya dalam melaksanakan 5PC,” katanya pada sidang media di Wisma Putra di sini pada Ahad.

Saifuddin yang memetik statistik berkata 10,786 pertempuran bersenjata dan serangan ke atas orang awam di Myanmar berlaku dari 1 Feb 2021 hingga 15 April 2022, dengan 2,146 orang terbunuh dan 13,282 ditahan, jumlah itu jauh lebih tinggi berbanding negara konflik seperti Syria dan Yaman. – Bernama